url: =Zeisu Lungsim Taktak - Zomi Adventist Innkuan\nAni pen December 20, 1943 hi aa, 2nd Lieutenant Charles “Charlie” Brown in a sia cip dektak American Bomber Germany gam tung huihlak ah a lensuak zawhna ding hanciam in om hi. Brown ahih leh a liang thau tawh kikap liam aa, amah tawh a om galkapte lak ah khat si aa, a dangte lim liam mahmah uh hi.\nA vanleng uh ahi B-17F Ye Olde Pub ahih leh galte kapna hangin limsiat mahmah aa, a Engine khat kisia in khak kul hi. Vanleng taw (nung) lam khempeuh kisia khin phial aa, radio leh a set van tampi zat theih nawnloh zah dongin om hi. Ahi zongin, vanleng hawl Charlie Brown in ahih theih zah hanciam in tai 250 kim a gamla England gam a om vanleng phual a tunna ding hanciam hi.\nLeilak pan in pi 1000 val deuh a sang bek ah vanleng leng zo lai hi. German te vanleng phual tawh kinai ahih lam Brown in hong phawk hi. A sawtlo in German galvanleng Bf109 khat a kiang nai ah a leng mu hi. Kinai lua kisa in German vanleng hawlpa in vanleng a tuksakna dingin a khut tawh alahna Brown in teltak in mu thei hi. Vanleng sunga om galkap te lim liam lua khin uh ahih manin thau tawh German vanleng a kapzo ding kuamah omlo uh hi. England gam ah vanleng a tunkik zawhna dingin tha nei nawnlo kisa hi mah leh Germany leitang tungah vanleng tuksak ding ngiahsun zolo ahih manin Brown in lupei in vanleng tusak nuamlo hi.\nBrown i vanleng kiangah tawmvei a lenpih khit ciangin Brown vanleng nunglam ah German vanleng kihei hi. German galvanleng in a kap aa Ye Olde Pub sia taktak ta ding aive ci in a ngaihsut laitak in thauging bangmah zalo hi. German vanleng in ama vanleng cing in om ahihna a theih ciangin lamdang sa mahmah hi. German leitang a khenkhit uh ciangin German vanleng a kiangah hong lengkik aa zahtakna salute a kipiak khit uh ciangin nisuahna lam ah German vanleng kileh kik vingveng hi.\nSee also Achan tungpan ka ngah lesson pawl khat\nBrown in England gam Norfolk kiang East Anglia ah a vanleng Ye Olde Pub lungmuang takin hong tunpih thei hi. Amah tawh a tuangkhawm galkap khat simloh a dangteng nungta uh hi. A thupiang zia teng a galkap makai te kiang gen aa, ahi zongin hih thu a kizelh lohna dingin USAAF (US Army Air Force) makai te in kham uh hi.\nCharlie Brown cidam in inn ciah kik thei a college a zawh khit ciangin US Airforce ah 1949 in lutkik hi. Colonel hihna tawh 1965 in nasep a khawl masiah gam ading nasem hi. 1986 kum galvanleng hawl lui te kimuh khopna ah a gen masiah, 1943 a thupiang ahi German galvanleng hawlpa in amah a cinna thu kuama kiangah genlo hi.\nMi pawlkhat te in a piangtakpi ahi dingin um zolo uh hi. Midangte uplohna hangin Brown na ngawn in a liamma hangin a deih ngaihsut thu ahi kha tam ci in amah le amah zong ki-um zolo dongin om hi. A theihna a dik mah ahi diam, a deihkaih ahi diam ci in amah le amah zong hong kingaihsun pha saan hi.\nA piangtakpi hiam cih a lahtelna dingin German galvanleng hawlpa zong dingin Brown in hong khensat hi. Kum 4 sung a zonk hit 1990 ciangin Canada a teng Stigler kici mi khat kiang panin laikhak khat hong ngah hi. Stigler in Ye Olde Pub vanleng acing (ahuu) German vanleng hawlpa ahihna gen hi.\nDecember 20, 1943 zingsangin vanleng datsi thun in a om laitak in American Bomber Ye Olde Pub galphual nai ah leng a muh ciangin a kapkhia dingin a paina thu Stigler in gen hi. Ahizongin, vanleng kiang a nai ciangin, vanleng nakpi tak a siatna leh vanleng sunga om galkap te lim liam mahmah uh ahihna hi. A galkap mangpa in huihlukhu (parachute) tawh vanleng pan a tuak khia gal te peuhmah kap ngeilo ding hi uh teh ci-in hilh ngei ahihna zong Stigler in gen hi. Ye Olde Pub vanleng tunga om galkap te a tuak kei uh zongin gal do zo ding hi nawnlo ahihna a theih ciangin tua vanleng a kap ding Stigler kizo hetlo hi.\nVanleng kapkhia lo in a kiangnai ah leng aa, vanleng a tuksakna ding Brown kiang gen ahihna pulaak hi. Surrender ding deihna hilo aa, England ciang dong a vanleng uh tungzo in umlo ahihman in vanleng tuk ding gen ahihna zong Stigler in pulaak hi. Brown in vanleng tuksak ding anial ciangin, kapkhiat ding sangin German gal vanleng dangte in akap khak lohna dingin a kiangnai ah leng aa cing ahihna zong gen hi. German huam a khen khit England gam anaih donguh a cinkhit ciangin Germany ah kileh kik ahi hi.\nAmerican Bomber suakta sak ahihna Stigler in kuama kiangah gen lo hi. Kithei hi leh a nuntakna suplawh ding cih zong tel mahmah hi. 1953 kum in Germany pan Canada ah Stigler lal aa, sumbawl nasepna ah gualzo mahmah hi.\n1990 kum in Charlie Brown dotna a muh ciangin a piang thu in a takpi ahihna Stigler in teltak in gen hi. Gal ven khit ciangin amau tegel tai 200 kigamla lo khuapi ah teng uh ahihna aki theih ciangin nuam mahmah uh hi. Stigler pen Vancouver, British Columbia ah tenga, Seattle, Washington ah Brown teng hi.\nAmau tegel in a sih dong mah uh kihawh in a thuak khak uh thute kihawmsawn in lawmhoih hong suak uh hi. March 22 2008 kum in Franz Stigler si aa, Charlie Brown ahih leh November 25, 2008 in si hi.\nGal sung ahi si le nai kisuah hun, gal le sa aa kineih hun nangawn in hehpihna, mihing kilainatna, leh ki-itna om thei ahihna lamdang takin Charlie Brown leh Franz Stigler te nuntakna panin kimu thei hi.\nSee also Rachel Held Evans: A Tribute\nPasian in mihing te lungtang tungah a ma thukham ahi “ITNA” hong gelhsak khinzo ahih manin khat le khat ki-it in kilainat ding pen Pasian’ tate nunzia ahi hi.\nBanghangin Oct 22, 1844 in Zeisu Siangtho Bel mun ah lut kici hiam?\nSharing Scripture for April 28 – May 4\nPrev post ZSS 8: Pasian leh A Thuciam\nNext post MSS 9: စစ်ဆေးခြင်း၊ ဒုက္ခဆင်းရဲခြင်းနှင့်စာရင်းများ


timestamp: atn

url: =Malaysia ah naupang kum 10 khat mangcip ~ ZD :: ZOMI DAILY\nposted on 4 November 2016 at 7:45 pm Lomkholna: Malaysia, News, Sawltak, World\nMalaysia gamsung ah naupang kum 10 aphapan sangnaupangno khat mangcip cihthu theSun pan kiza hi. Hih naupangno ii aminpen Noor Ayrill Aqasha hi a, October 31 ni akipan amangcip ahih manin Police te’n alimzonsan mahmah alaitak ahihi.\nHih naupangno akimuh nunungna munpen Cheras vengkuamsung Jalan Jejaka 9, Taman Maluri ah ahihi. Cheras district police chief khat ii genkhiatna ah hih naupang pen amangtakpi hi a, zanni in apa in palik zumah Report hongbawl ci’n genkhia hi.\nPalik te tungah apa ii genkhiatna ah hih atano pen amahleh amah avak khiatheita (teitangta) hi a, avak hangin inn ah hongciahkik thei ahihi ci’n genkhia hi.\nAnu inzong atapa aciahlop akipan Social Media tungtawn in huhna ngetna lai khahkhia ahih manin, Social Media muntampi ah atapa ii photo pen kizelgawp khinhi.\nHih naupangno tawh kisai atheikha, amukha te in anu Siti Rohaya tungah phone tawh 018-779 4879 ahih keileh Cheras district police headquarters ah hih phone 03-9284 2222 tawh hong zasak un ci’n ki tangko khia hi.\nNungsungteng Malaysia gamsung ah naupang mangcip kiza hiauhiau hi. Naupangnei nulehpa te’n ihtate ihvakkhiat pihciang in kidawm ni. ZD Sawltak #zomidaily\nPrevious: Afghanistan ah US leh a pawlte kisuam, US galkap nih sihlawh ~ Thang Khan Lian\nNext: Malaysia gammi IS galkap tumsawm mi 2 kiman ~ ZD


url: =US Ah Khuadakna ~ Pu Thangboi :: ZOMI DAILY\nUS Ah Khuadakna ~ Pu Thangboi\nposted on 26 August 2016 at 9:14 am Lomkholna: News, Thangboi, USA, Zomi\nZIUSA ii thusiamna tawh US ka tun zawh kha 7 hong phata aa kagen ka suutnop zong hong tam simta hi. Tutung in adiak in US pai ngei nailo tading in US ah College/University sangnaupang te’ khuasak zia ka muhkhak sunte kong suutnuam hi. A vuicing bel hi hetlo hi. Zolai in hihdan simkha ngei nailo kahih man in mailam ah agelh tading in a noptuam khak leh cihna kawm zong hi.\nKawlgam ah Siamsin Kipawlna ih cih nak leh College/University Student te’ kipawlna hipah ahih man in hiah zong Siamsin mah kong cipah ding hi.\nSiamsin Suah Theihna\nKawlgam vaigam ah Siamsin suah theihna ding in tan 10 zawh loh aphat mawh mah bang in hih USA ah zong High School zawh loh phamawh hi. Amau bel tan 12 ci uh hi. India dan mah in tan 1 kum khat sin teekteek kullo aa zawh zahzah akahto ahi hi.\nNaupang kha 18 pan in kum 5 dong LAB School (laboratory school) ah ki kahsak thei a tua khit ciang in tanlang akipan pan ahi hi. LAB School pen kumpi sang omlo a sangsap zong tam mahmah hi. A hoihte kha khat $500 kim bang tung a tuazong ngah hak hi. Tua LAB School akah sung un asia te’n hoihtak navil uh aa hih pa/nu in bang uuk hiam bang kiva hiam cih na encik uh hi.\nTanlang pan tan 12 dong kumpi sangah ih kah nak leh sum beilo hi. Tua sungin lai ih siam aa piltung tuanna ih neih leh Siamsin ih suah ciang in mihau te’n scholarship hong pia ding uh aa, lai ih hat kei leh tan 12 tung siah kahtohna ding sum tambei lua ahih man in hamsa mahmah hi.\nHih sang pen Ohio state bek thamlo USA gambup ah amin nei sangpi khat ahi hi.\n1910 kum in kiphuan aa 1970 kum Gambup Siamsin Lungphona pan in tuni dong hih sangpi in minthan lawh hi. Hih thu anuai ah ih suutkik ding hi.\nTulaitak hih sangpi ah sangnaupang te pen:\n– Gam 122 pan a kah uh hi aa US gam state 50 bup pan zong kah hi.\n– kum 1na pan final kikal mi 22,528 kah hi.\n– Master kah 6,454 pha hi\n– Doctrate programme 23 pha hi\n– 280 majors/minors om hi\n– Sangsia 2,851 om hi.\nLaitan Lawh Zia\nKawlgam vaigam tawh kibang hetlo in American te’n:\n– First year te Freshman ci uh\n– Second year te Sophomore ci uh\n– Third year te Junior ci uh\n– Final year (Bachelor level) te Senior ci uh\n– Master pan atungsiah te Graduate ci uh hi.\nSum Bei Zia\nHih sangpi ah tukum tuition fee pen hih state sung pan pai ahih leh $ 24,012/ hi aa amun dang pan ahih leh $ 24,372/ hi. Tuition fee bek hi aa laibu man nangawn kihel lo hi.\nBawda (hostel/dorm) sap pen kha khat $500 val vive hipian hi. Mi tawh ih sapkhop theih leh tawm bei zawdeuh ding hi.\nNek leh dawn aa kipan sum beina tuamtuam tam mahmah lai ahih man in Zomi te bang scholarship ih ngah kei leh kah zawh pak ding hilo hi.\nSangte Pan Zomi te’ Sumzon Zia\nHih sangpite aa Siamsinte pen atung aa ih gensa mah bang in atamzaw mihaute’ tate ahih man in sum tam mahmah hi. Asia lam pan aa hong kahte diakdiak bang hau phadiak uh hi. Tulaitak bang Sen leh India pan tam phadeuh hi. Hih Asia mite’ duh theih deih theih ding pen Zomi te’n thei mahmah ahih man in hih sangpite ah sai ahongkha Zomite pen aki eeng mahmah ahi hi.\nUS ah sang aa saihong kha Zomi katheih 3 om hi.\n1. Pu Zogam Mungno – Bowling green, Kentucky State\n2. Pu Gregory Kapsuan Ngaihte – Stillwater, OK state\n3. Pu Andrew Pau Lian Nun – Kent, Ohio State\nHih 3 lak ah Kent khua kapai laitak in Kent State University sanghon ni tawh kituak lian ahih man in Pu Andrew Nunpi’ thusiamna tawh kava veel kha aa ka muhkhak sunsun kong hawmsawn nuam hi.\nAminthang sak May kha\nHih sangpi pen 1970 kum May kha ni 4 ni aa kipan in hong minthang mahmah hi. Bang hang hiam cih leh: 1968 kum in Richard Nixon in “Vietnam gal beisak ding hi’ng” cih paulap ahih man in US kumpi kitelna ah hong zo hi.\nGal abeisak tanak sangin 1970 kum April kha 30 ni in “Ih galkap te’n Combodia simh kipanta hi” ci’n hong tangko sawnsawn ciang in mipite heh mahmah aa azingciang ahi May kha ni 1 ni aa kipan in Siamsin te’n zong lungphona kipan pah uh hi.\nSiamsin lungphona ong nasia tektek ahih man in May kha ni 4 ni tak teh hih Kent sangpi huang sung aa Siamsin lungphote galkap te’n thau tawh kap mawk uh aa mi 4 si in mi 9 liam hi. Tua aliam 9 lak ah 1 akhantawn in poi hi.\nHih Siamsin 4 te’ sihna hang in American te’ tangthu ah akhatveina (tuni ciang omkik nailo) Gambup Lungphona nasia tak in hong piangkhia hi. Hih lungphona ah Siamsin million 4 val kihel hi. Sangpi 850 kikhak hi. Sangsia 175,000 val te zong lungphona ah kihel hi. May kha ni 9 ni in Washington DC ah Siamsin 150,000/ val in lungpho ahih man in Richard Nixon leh Henry Kissinger te white house sung ah ki kalhcip in athuapthuap in kicing hi.\nVietnam aa American galkap tampi te’n Cambodia simh ding nial uh hi. Galkap pawlkhat in zong lungphotna nei uh hi. 1970 kum May 16 Arm Force Day mun tampi ah ki bawl ngamlo hi.\nCongress in zong tu aa kipan US President in congress ii thukimna omlo pi in gal sim thei nawnlo ding cih thukhun thak bawl pah hi.Hih bang thuteng hang in tuni dong hih Kent State University minthang vanghvangh hi.\nSang Huang Sung Vakna\nTuni August 25 ni pen Move-In Day ci uh aa eilam bang hileh sang ap niahi hi. Muntuam gamtuam pan in apuanlom tek uh tawh sang zuan neetnaat uh hi. Anu apa api apu te un kha ngei ngai uh hi.\nPawl khat te’ maitang ka etciang in lung himawh tuak mahmah uh hi. Mithak hi khakngel ding uh hi. Pawlkhat leuleu bel lawp tuak mahmah uh hi. Alawm agual amun lui atual lui teng tawh kimu kik ding ahih man in lawp tuak uh hi. Mithakte bel inn tawh kikhen cilna khawng hiding ahih man in lunglen tuak phial uh hi.\nAmau uuk dan tek kizui in kipawlna neitek uh aa hih sangpi bup ah Siamsin Kipawlna 400 val om ci hi.\nBawda (hostel/dorm) ah om akullote:\n– kum thumna ciang atungsate\n– hih sangpi tawh tai 50 val kigamla lo ah anu leh apa tawh a om khawm hiding\n– kum 20 val khin\n– zi/pasal nei khin\n– tanei napi pasal/zi neilo\nHihte lobuang Bawda ah om kul hi.\nLukhu nelkai/degree ngah theihna ding in lai teng zawh ban ah tangthakuan (vonlunteer) kul teekteek in. Vonlunteer bang mun teng ah kisam cih lai kisuang aa ei’ uuk nam ahih nak leh siauh pah ding hih tuak hi. Sanghuang sung aa nasem khempeuh sangnaupang vive hipah hi. Amau’ uuk tek asem uh hipah hi.\nMawtaw pikel semtawh, palik sem tawh, van zuak tawh, lai hawm tawh, namtam mahmah hi.\nCompany pawlkhat in zong nasep zonna leh van lahna in nei uh ahih man in thupi zuazua mahmah hi.\nTukha 20 ni in lukhu nelkai anuai aa bang in pia uh hi.\n– Bachelor 917\n– Master 440\n– Doctrate 75\n– Educational Specialist 23\nNational Survey on Drug Use and Health te’n 2011 kum pan 2014 kum kikal a kancianna vuah Siamsin 1.4 million in zu ne aa 703,000 te’n kanza tep ci hi. Cocaine leh guihtheih khamtheih tuamtuam zong tam mahmah hi. Nulepa paktatna zong tam mahmah ci hi. Siamsin numei khat in agenna ah “Ka ompih ka lawmnu in a lawmpa hong ciahpih pahpah mawk in tua mahmah nawngkai salua ing” ci hi.\nCalifornia University te’ kancianna ah tulai Siamsin atamzaw te’n – neih kibang kiteenna thukim uh – nau bawlkhiat theihna thukim uh – kanza suakta tak aa teptheihna deih – gamdang ah gal va sim nawnlo ding cih deih Ci hi. Bek thamlo in Siamsin 29.5% in biakna nei nawnlo ci hi. Siamsin khangthak tampi in biakna lunglut nawnlo ci hi. Gamvai alunglut khang ci hi. 2008 kum kiteelna ah Barack Obama in khangno 66% ii vote ngah in tangthu thak khat at hi.\nKhang khat sung in hih bang aa sang kahkhate hampha kasa mahmah hi. Kei kakahkhak loh hang in America ah Zomi tampi in hihdan nunnuam nawkkha ding cih ka ngaihsut ciang in ka lungdam veve hi. Thukhat ah bel ahoihna a om mah bang in asiatna zong om veve ahih man in Zomi nu leh pa te’n theih huai leh ngaihsut huai ding in ka um hi. Ka laigelh anoptuampih khat peuh a om leh ka lungkim mahmah ding hi.\nPrevious: Vondeih Kep Ding – 47 (Pau Khan Kap)\nNext: Malaysia Police te’n naupang guksawm om ci’n taangko ~ ZD\nTulaai Leitung Thuthang Tuamtuam Updates October 19, 2016


url: =Malaysia palik khatin numei khat alet hiathuat laitak Photo kithehzak :: ZOMI DAILY\nposted on 10 October 2017 at 8:57 am Lomkholna: Malaysia, News, Sawltak, World\nMalaysia, Johor Baru sungah palik khatin numei khat akhut aletsak laitak Photo kizaih in Social Media ah ki khahkhia a, ki thehzak “Viral” gawp hi. Tua palikpa pen khuasung encikding in avak kawikawi Patrol Unit pan ahihi.\nAhi zongin hihbang in khuasung ah numei khattawh ki maingaplua in, akiletlet laitak uh Photo aki thehzak khitciangin tua palik papen Patrol Unit panin ki hemkhia in, mundang kipuak cih theStar te’n genkhia hi.\nTua palik papen Segamat Disctrict Police Headquarters pan hi a, ahi zongin agamtatna etlawmlo ahih manin, thakhatthu in Patrol Unit panin ki hemkhiapah hi ci’n State police chief Comm Datuk Mohd Khalil Kader Mohd in genkhia hi.\nAhi zongin tua numeinu tawh bangciciang gamtatna neihiam cihpen akicianzaw in ki kancian laiding hi cihzong genbeh hi.\nTua Photo akithehzak sungah numeinu pen puanliangkhai leh bombitom tengin, hih numeinu pen numei kizuak te hiding kici hi.\nZandiak mahmah inzong Johor Baru, Muar khuasung ah palik 7 Nightclub ah agualnop mahmah laitak Video ki zaihkha citciat hi. Tua Video akithehzak ciangin tungsiah thunei te’n tua palik mi 7 te amanlang in mundang ah ki tuahkhia sakpah uhhi.\nRelated: Palik khatin nupi nautawi lai asialtuksukna Video pen ki thehzakgawp\nTua palik mi 7 tepen Muar District Police Headquarters pan hiding kici a, Nightclub Entertainment Center khatah gualnuam in naki helmawk uh ahih manin, daan akipia ahihi. Gammakai, ulian, minam makai, biakna sia, pawlpikem te akilawmlo in agamtat ciangin mipi te’n mit dongkholh kisathei hi. Sawltak #zomidaily\nPrevious: Zozum Khuado lawhcing 2017\nNext: Mid Valley Shopping Mall meikatna ahangpen Electric meikhau pan ci\nMalaysia, Johor State sungah Operasi lutin, gamdangmi 315 kiman


url: =Asiangtho kiteenna Canonical Form :: ZOMI DAILY\nposted on 8 December 2014 at 11:57 am Lomkholna: Article, Biakna, Catholic, RaphelKhuppi\nPawlpi’ upna thu ih gen ciangin zuihna tawh tonkhawm den hi. Tua zuihna in upna nungta saka, tua zuihna aom ciang bekin upna in zong ma’nhong nei pan hi. Tua ahih manin RC (Catholic) pawlpi in Upna bek tawh vantunggam kingah zolo hi ci-in siangtakin hong hilh hi.\nAsiangtho kiteenna ihcih pen pawlpi ngeina (Canonical form) tawh kizui in kiteenna ahi hi. Tua canonical form tawh kizui a pumkhatsuahna angah nupate’ kiteenna pen Sacramentu kici thei pan hi. Canonical form ih cih in bang hiam ihcih ciangin:\nA kiteengding monu le mopa,\nKiteenna a bawlsakding Siampipa (minister),\nAteci ding moliah nih (two witnesses) leh\nNupasuak dingte gel ii kipiak kiciamna (mutual consent) hiteng pen canonical form kici hi.\nAsiangtho kiteenna asuah theina dingin tavuan nei Siampipa in prenuptial inquiry ci-in pumkhatsuahna asang ding ngaknu le tangvalte’ thu atawmpen khakhat sung peuhmah kantel masa phot hi. Tua bek hilo in, Banns akici, kiteenna akhak tan nuam leh akhaktan thei thule la aom hiam ci-in lai kisuang a, kam mahmah tawh zong thumvei vilvel kitangko hi.\nBangmah thu nawngkai omlo cih kiciantaka aki theihkhit ciangin, ani akha kiciang tan in letthatna piakding kigel pan hi. Kiletthatna asang ding tegel zong Sacramentu asan ma un kisittelna le mawhsutna te kineisak hamtang hi. Hih pen Catholic ngeina tawh asiangtho a kiteenna ahi hi.\nTua hi a, hih asiangtho kiteenna tawh pumkhat nasuah khit ciangin, na it mahmah na lawmnu pen Pasian’ mai le pawlpi maiah kei aa hi, ci-in tangko khinta nahih man in, nangaa taktak hita hi. Ahi zongin tua masiah pen ama tungah bangmah nasem thei kei hi. A zenzen in nasep khak leh tua pen Premarital Sex kici in, Fornication suaka, mawhna lian ahihi.\nFornication tawh kisai in hih anuai a Laisiangtho munte et beh dingin kong cial sawnsawn hi.\n1Cor 7: 1- 2/ Acts 15: 20/ 1Cor 5: 1, 6: 13,18/ 2Cor 12: 21/ Gal 5: 19/ Eph 5: 3/ Col 3: 5 / 1Thess 4: 3- 4\nFornication = zinei pasal nei nailo te’ lupkhopna\nAdultery = zineisa pasal neisa te, ama zilo le ama pasallo tawh lupkhopna (Angkawmna)\nTopa’n atel siam dingin thupha hongpia ta hen!\nChristu itna sungah\nPrevious: Khethum Anei Thuk – Politics\nNext: Pawlpi leh AANA


url: =Indonesia ah tuahsiatna tamlua ahih manin Infrastructure Project honkhat kikhawlsak :: ZOMI DAILY\nposted on 22 February 2018 at 2:35 pm Lomkholna: Indonesia, News, Sawltak, World\nIndonesia gamsung ah innsang akilam “infrastructure construction” khempeuh ki dinkhawlsak hi ci’n Minister of Public Works and Housing Basuki Hadimuljono in Tuesday ni in genkhia hi. Amahpen khuasung Infrastructure Construction tawh kisai in athuneipen ahihi.\nIndonesia President Joko Widodo ii sawlna tawh kizui in agamsungah akilamsan Infrastructure Construction khempeuh dinkhawlsak in, avanzat Equipments te, Design te akipan anasepzia SOP (Standard Operating Procedures” khempeuh avekin etphatna neikikding cihi.\nHihbangin President Joko Widodo in asawlna ahang ahihleh abeisa kha 6 sungin Indonesia gamsungah Construction nasepna panin Accident 14 veibang piangmawk ahih manin, tuabang tuahsiatna aomkik nawnloh nadingin Infrastructure Construction khempeuh adinkhawlsak ahihi.\nAnunungpen Accident ahihleh abeisa Tuesday ni in Jakarta khuapisung aom Toll-road Construction khatah tuahsiatna pianghi. Tuapen Jakarta City sungaom Bekasi – Cawang Toll Overpass dingin akilamsan hi a, Girder Pole in akizang siktawn te kicimsuk zihziah hi.\nTuabek thamlo, tukhasung mahinzong Jakarta City sungmah aom Railway Project khatah Crane kicim in, mi 4 denglum a, adangzong mi 1 liam hi.\nTuabang in nasepna ah tuahsiatna apian kawikawi ciangin Safety lamsang ki lunghimawh mahmah hi. Director General asem laitak ahi Arie Setiadi Moerwanto inzong kumpi geelnasa, zawhding ciangtansa aomkhin ahih hangin Infrastructure Construction honkhat ki khawlsakding, Suspend kibawlding hi ci’n genkhia hi. Tuakhit ciangin avekin hoihtak ki encian phading, Evaluation kibawlphading a, tuapen khakhat sungbang ahun latheiding cihi.\nMore: Indonesia, Java ah Passenger Bus khat tuahsia in mi 27 si, 16 liam\nOpposition Gerindra Party te’nzong hihbangin Project tampi amanlangin akisepsak pen mihingte nuntakna ki zahtaksaklo hi, nasep geelsa Project te ahunlap in zawhdingbek ki lunggulhlua hi. Abeisa Colonial hunlai hileh nasep aziakai tepen ciangduai tawh kizep hi. Tuhun ciangin nasep aziakai tepen ki khawlsak, Fire pahpah hi ci’n genkhia hi. Sawltak #zomidaily\nPrevious: Vanleng sungah numeikhat in abombi sungen huihtawh mutkeusak\nNext: Nuupaa (Innkuan) ~ Lengtong Pauno


url: =Siampi Laibu 8 | Siantongluan.net\nSiampi Laibu 8\nSiampi Laibu 8 |\n"Aaron leh amah tawh a om a tapate, a puante, a nilh sathau, khialhna hanga biakna a bawngtal, a tuutal nihte leh silngo sawhloh anlum lawh la in la,\nkikhopna bukkongah Israel mihonte khempeuh khawm in," a ci hi.\nTopa in amah a thupiak bangin Moses in hih a, kikhopna bukkongah mihonte kikhawm hi.\nMoses in mihonte kiangah, "Tu-a ka hih dingte pen Topa in hih dingin a thupiak ahi hi," a ci hi.\nTua ciangin Moses in Aaron leh a tapate paipihin tui tawh amaute a sil hi.\nAmah in a puantungsilh amah silhsak a, a kawnggak tawh gakin, a puantualpi silhsak a, a siampipuan silhsakin, siampipuan khau, hoihtakin a kigan tawh gak a, tua tawh ama tungah a khih hi.\nAmah in ama tungah a awmdal bulhin, a awmdal sungah Urim leh Thummim a koih hi.\nAmah in Aaron lu tungah a dialpi khim sakin, a dialpi tung a mailamah, Topa in Moses a thupiak bangin amah in kham peek, a siangtho kumpi lukhu a khusak hi.\nTua ciangin Moses in nilh sathau la-in, biakbuk leh a sunga om khempeuh nuhin tuate a ap hi.\nAmah in biakna tau tungah tuate kimkhat sagihvei thehin, biakna tau leh a nazat khempeuh leh kuang leh a ngaknate, ap dingin sathau a nuh hi.\nAmah in nilh sathau kimkhat Aaron tungah sung a, ap dingin amah a sathau a nilh hi.\nTopa in Moses a thupiak bangin, Moses in Aaron tapate paipih a, puantungsilhte silh sakin, kawnggak tawh amaute gak a, amau lu tungah lukhute a khih hi.\nTua ciangin amah in khialhna hanga biakna bawngtal paipih a, Aaron leh a tapate in tua bawngtal lu tungah amau khut nga uh hi.\nKilemna bawlna dingin Moses in a bawngtal go a, a si la-in a kiima biakna tau kite a khutme tawh nuhin, biakna tau siangthosak a, biakna tau bulah a site sungkhia-in a ap hi.\nA sungkuate tunga om a thau khempeuh leh a sintuamte leh a kal nihte a thau tawh la-in, biakna tau tungah tuate a hal hi.\nAhih hangin, Topa in Moses a thupiak bangin a omlai a vun, a sa leh a ek, amah in giahphual pualamah mei tawh a hal hi.\nTua ciangin Moses in meihal biakna tuutal pia a, Aaron leh a tapate in tuutal lu tungah amau khut nga uh hi.\nMoses in tua tuutal go-in, biakna tau tung kimkotah a si theh hi.\nTuutal a kisemnen ciangin, Moses in a lu leh a ki-atnente leh a thau a hal hi.\nTopa in Moses a thupiak bangin, a sungkuate leh a khete tui tawh a kisawp khit ciangin, Topa tungah mei tawh kihal biakna a gim namtui, meihal biakna-in Moses in biakna tau tungah tuutal buppi a hal hi.\nTua ciangin Moses in a tuutal dang, kipsakna tuutal pia a, Aaron leh a tapate in tuutal lu tungah amau khut nga uh hi.\nMoses in tuutal go a, a si tawmkhat la-in Aaron taklam bilteep leh a taklam khutpi leh a taklam khepi nuh hi.\nAaron tapate hong kipaipih a, Moses in amau taklam bilteepte leh amau taklam khutpite leh amau taklam khepite a si tawmkhat nuh a, a si a val laite, biakna tau tung kimkotah a theh hi.\nTua ciangin amah in a thau, a mei thau leh a sungkuate tunga om a thau khempeuh leh a sintuamte, a kal nihte leh a thau, leh a taklam phei a la hi.\nTopa mai-ah a om silngo sawhloh anlum lawh sung panin amah in silngo sawhloh moh khat leh sathau sawh anlum moh khat leh mohpheng khat la-in, a thau tung leh a taklam phei tungah tuate a koih hi.\nAmah in hihte khempeuh, Aaron leh a tapate khutsungah koih a, amaute in vei-a biakna-in Topa mai-ah tuate a vei uh hi.\nTua ciangin Moses in amaute khutsung panin tuate la-in, Topa tungah meihal biakpiakna, a gim namtui, kipsakna biakna-in biakna tau tungah meihal biakna tawh tuate a hal khawm hi.\nMoses in a iik la-in vei-a biakna-in Topa mai-ah a vei hi. Topa in Moses a thupiak bangin tua pen kipsakna tuutal panin Moses tanh ahi hi.\nTua ciangin Moses in nilh sathau kimkhat leh biakna tau tunga om a si la-in, Aaron leh ama tapate leh amau puante tungah a theh hi. Tua ahih ciangin Moses in Aaron leh ama tapate, a puante uh tawh a apkhawm hi.\nMoses in Aaron leh a tapate kiangah, "Keimah in thu hong pia-in, Aaron leh a tapate in ne ding uh hi, ka cih mah bangin, kikhopna buk kongah a sa huan un la, tua lai munah tua sa leh kipsakna biakna lawh sungah a om anlum ne un la,\na sa leh anlum na khamvalte uh mei tawh na hal ding uh hi.\nNote hong kikipsakna ding hun ni sagih sung hi ding ahih manin, note hong kikipsakna hun a cin mateng, kikhopna bukkong pua-ah ni sagih sung na paikhia kei ding uh hi.\nTuni-a kibawl bangin, note-a dingin kilemna bawl ding, Topa in thu hong pia khin hi.\nKikhopna bukkongah ni sagih sung sun leh zan na om ding uh a, Topa hong sawlte na hih ding uh hi. Tua hi kei leh note na si ding uh hi. Bang hang hiam cih leh tua bang dingin keima tungah thu hong kipia hi," a ci hi.\nTua ahih ciangin Aaron leh a tapate in zong, Topa in Moses tung tawnin a thupiakte khempeuh a hih uh hi.\nTedim Lai Siangtho / Laibu: Siampi Laibu 8


url: =Zo vontawite laitual lenna Swe-tui vangkhua – 3 :: ZOMI DAILY\nposted on 21 July 2016 at 7:00 am Lomkholna: Article, Suangkhenpau\nSweden Gam Pianzia – Sweden gam i cih pen Scandinivian gamte lakah gam gol pen hi aa, Thailand gam ahih kei leh California State ciakhawng pha bek hi. Parliamentary Democracy tawh a ki-uk uh mah bangun kumpi kiukna neilai uh hi(constitutional monarchy). Tu laitak a 32nd prime minister uh John Fredrik Reinfeldt ahi hi. A kumpi uh Carl XVI hi aa, Germany gam-a suak German leh Brazil-te kiteng innkuan sung pan a piang Silvia tawh Munich khuapi ah 1972 kumin kimu kha uh aa, kingai pah lian uh ahih manin 1976 ciangin kiteng uh hi.\nTa thum nei uh aa, a lianpen tanu Victoria, a nihna tapa Carl Philip leh a tum pen Madeleine nei uh hi. 1979 kum aa kipan Sweden gamah tamasa pen in nu leh pa’ gamh luah ding cih thukhun nei ahih manun numei hita leh pasal hita leh ta upen in nu leh pa za laih ding hi a, Victoria in a nu leh a pa’ za laih ding hi. Kimawlna lamah amah a hilh Daniel Westling tawh kingai ahih manin 2009 kumin zuthawl kipiakhin uh hi. Sweden gamah Party lian 6 om aa, Social Democratic Party, Moderate Party , Green Party, Central Party, Liberal Party leh Left Party cihte ahi hi. Cidamna tawh kisai-in numeite kum 83 bang nungta-in pasalte kum 79 bang nungta ahi hi.\nEU gam sungah kihel uh aa gam lian thumna ahi hi. Mihing 9.3 million bek pha uh aa, Swedish, Sami, Finnish, Meänkieli, Yiddish leh Romani Chib cih pauke pawlkhat om aa, ahi zongin Swedish pen zattang pau ahi hi. Roman alphabet 26 mah bulphuh hi mah ta seleh Å,Ä leh Ö mal thum behlap uh aa, laimal 29 phasak uh hi. Sami cih minamte pen Zomite mah tawh kibang ka sa peuhmah hi. Sweden, Finland, Norway leh Russia gamte ah teng kawikawi uh hi. Sami Parliament cih khat kumpi in bawlsak aa, tua sungah MP 31 om hi.\nKhua dam mahmah aa khuahun nam li: tuuk(autumn), phalbi(winter), spring(phalbi beikuan leh khuakal kipat kikal) leh summer( khuakhal) cihte ahi hi. Kiruna a kicihna pen mualdawn pen hi aa, a vot pen hun January kha ciangin – 16.o degree Celsius bang lum in, a lum pen hun July kha ciangin + 12.8 degre Celsius lum hi.\nLeitung khumvum a om ahih zah khatin Arctic Circle ii huamna sung teng bang kha khat kha nih ni tum lo-in khuazinglo mawk hi. Leitung 23½ a sawih hang hi aa, hun khat ciangin kal nih sungbang khua zing cip cileuleu uh hi. Nizang zong a tha hat hetlohi. Sami minamte in sannang (rain deer) khawi ngeina-in nei uh a, Sweden gamah amau bekin khawi theihna nei hi.\nSweden gammi ih cihte pen nidangin tangthu sungah ih sin ngeingei, Vikings a kicite´ suan ahi hi. A sum uh Kronor kici aa, SEK(Swedish Kronor) ci-in a tomin kilo hi. US§ 1 leh Kronor 6.6 kikim hi. A gam uhah Zogam bang mahin taaksing bekbek po aa, nam thum om hi. Ahi zoning Singgial tangdung-a po taak kungte zah aa a lian ka mu kei hi.\nBual nono tampha mahmah hi. Sweden gam lulam bangah tua bual nonote’ tui khal ahih manin vanleng tung pan etlawm pha mahmah hi. Tua bual tuite 10 cm sah-a a khalh nak leh a tungah motor pai thei hi, kici hi. Khal ciangin tua bualtuite’ tungah gunkuan pai aa, phalbi ciangin motor pai kici hi. Gam sungah pateh bot leh berry vil pen nuamsa mahmah uh hi. Aalu naknek mahmah uh hi.\nBiakna tawh kisai-in Khristian a tamzaw hi uh a, Lutheran Pawlpi a lian pen hi in, Church of Sweden kici hi. Tua zomin Tuiphum, Methodist, Convenant Mission leh Pentecostal church cih bang pawl tuamtuam omlai hi. RC, Orthodox cihte leh Islam, Hinduism, Buddhism, Judaism, Sikhism leh Mormon cihte zong om uhi.\nThukalhelh: Sweden-te leh Zomite’ Kizopna\n1849 kumin Sweden gamah Tuiphum pawlpi Franklin O.Nilsson in na phut aa, ´Lutheran Pawlpi bek Sweden gamah om ding,´ cih thukhun hangin kibawlsia ahih manin America gam ah va peem hi. Khamtung gamah sangmangsem nupa kop 7te lakah mi 5 pen America aa peem Sweden minamte ahi hi. A diakin Dr. East te nupa leh Revd F. O . Nelssonte nupa bang Sweden mi ahih lam kician mahmah hi. F.O.Nelson nangawn pen F.O. Nilsson ii sanggampa khat ii tu ahi hi.\nSweden-te leh Kawlmite\nUN thuzeekpi a sem ngei Dag Hammarskjöld (1953-1961)pen Sweden-te hi aa, kilemna leh kithuhualkikna bawl dingin Congo gamah vanleng tawh a zin leh Zambia gam a tun ciangin vanleng kia ahih manin si hi. Amah a sih ciangin UN thuzeekpi ding kiteelkik aa Kawlgam pan in U Thant in a semthei ahi hi. Suang Khen Pau\nPrevious: Mihaute’ Hauh dan thusim (2) ~ Mungpi Khupson\nNext: Vondeih Kep Ding – 34 (Pau Khan Kap)


url: =Zomi Nam Ni ~ Rev. Dr. Khen Za Sian :: ZOMI DAILY\nposted on 4 February 2015 at 11:26 am Lomkholna: Article, Zomi Nam Ni\nZomi Nam Ni (Zomi Natioanal Day) ~ Rev. Dr. Khen Za Sian\nMikangte in Zogam hong uk uh ciangin ki-ukzia ding upadi hong bawl sak uh, “Chin Hills Regualtion Acts,” in i kipumkhatna ding sangin, kikhenna hong piang sak zaw hi. Kum 50 sung hong ukna sungah Zomi sungah khat leh khat, bawng (group) khat leh bawngkhat kikhenna hong pian sak banah, beh khat leh beh khat na ngawn hong kimelma sak hi.\nTua banah Zomite khen khat Bangladesh gamah, khenkhat India gamah, khenkhat Kawl gamah hong khen sawnsawn uh ciangin i minam sungah kitel khialhna leh pau leh ham kitheih lohna hong piang sak hi. Hih thute hangin Zomi makai masate in kipumkhatna ding a ngaihsutna panun Zomi Nam Ni hong piang khia ahi hi.\nTua hun lai-in Kawlgam laizangah General Aung San makaihna tawh suahtakna ding na hanciam mahmah uh, General Aung San in CHUO thu a theih ciangin December 13, 1946 ni-in a teenna innah CHUO makaite, namdang makai tuamtuamte leh namneu tuamtuam makaite tawh kipawlkhopna a kip zaw neih theihna dingin kikaikhawmin khensatna na nei uh hi. Tua maban zopna in March 4-6, 1947 in Zomite leh Kawlmite in kilemna na bawl uh a, Kawlmite taangin U Ba Chu, Zomite taangin Pu Vuantu Maung in kilemna suai na kai uh hi.\nTua hun sung mahin Nyang Shwe khua-ah Kachin, Shan leh Zomite-te in mapang khawm dingin thukimna suai na kai uh hi. Tua thute tawh kizui-in minam ciatin a taangmi ding uh teelkhiatna nei uh a, Zomi sung panin: Pu Hlur Mung, Pu Kio Mang leh Pu Thawng Za Khup-te na teel khia uh hi. Shan ukpi sung panin: Tawn Peng, Yawng Husei, North Hsenwi leh Mong Pawn, Hsamongh Kam. Shan minam sung panin: Tin Aye, Kya Bu, Saw Yapa leh Hkun Htee.\nKachin minam sung panin: Sinwa Nawng, Zau Rip leh Dinra Tawng. Bahmo panin: Zala, Zau Lawm leh Labang Grong-te ahi uh hi. Tua khit ciangin General Aung San makaihna tawh February 12, 1947 ni-in Shan gam Pinlong ah thukimna suai na kai uh hi. Tua thukimna tawh kizui-in January 4, 1948 ni-in suahtakna kingah a, minam tuamtuam kigawm ahi manin, “Union Of Burma,” ci-in na kipsak uh hi.\nKawlgam in suahtakna i ngah hangin ukpite in mikangte hong piak upadi tawh hong uk lai uh hi.\nTua thu hangin Zomite kipumkhatin khut khat khai khe khat khai i bat theihna dingin Zomi makaite in phualpi lamah February 3, 1948 ni-in ngetna na bawl uh hi. Tua a ngetna uh tawh kizui-in, “Chin Hills Inquiry Commission,” na bawl uh a, tua kipawlna makaihna tawh February 12-23, 1048 sung Falam ah Zomi sung panin mi 5000 palai na paikhawm uh hi.\nTua munah a kikuppi uh pen, “Mikangte in Zogam ki-ukna dingin hong piak ahi, “Chin Hills Regulation Acts,” zang suak ding maw? Phiat ding, cih ahi hi. Hih vaihawmna-ah Capt. Pu Mang Tung Nung makaihna tawh a kinei ahi hi. Tedim panin taangmi ahi Pu Thang Za Kai (Rev. Dr. Kam Khaw Thang pa no) in phiat dingin a deihna lai tawh kician takin a gelh pen makaite tungah pia-in, a kam tawh zong gen beh lai hi.\nTua a genna pen Falam taang mi Pu Sum Mang leh Kanpalet taangmi Pu Than Mung-te in thukimpihna thugen uh hi. Tua thu tawh kisai-in ngaihsutna namnih om lai ahih manin, vote tawh khensatna nei uh hi. Palai 5000 sung panin zatsuak ding a deih vote 17 pha a, phiat dingin a deih pen vote 4983 pha hi. Tua ahih manin zat not loh dingin thukimna a neih khit uh ciangin, February 2o, ni pen, “Zomi Nam Ni,” dingin kipsak pah uh ahih manin February 20, 1948 ni-in, “Zomi Nam Ni,” hong piang khia ahi hi.\n“Zomi Nam Ni,” hong piankhiat zia i et kik ciangin, Zomite makai masate kilungtuakna leh kipumkhatna gah ahih manin, mapangin a sepkhopnate uh tu hun khangthakte in zong i theih den dingin, mailam i kal suanna dingin thuman pha leh ettehhuai ahih banah i deihnate i ngah theihna dingin vanzat hoih ahih lam phawk huai hi. “TOPA Pasian in luah dingin a teel minam leh TOPA pen Pasian dingin a teel minam in thupha ngah minam ahi hi,” (Late 33:12) Rev. Dr. Khen Za Sian\nPrevious: Zomi Nam Ni ihcih banghiam? ~ J. Thang Lian Pau\nNext: Zomi Nam Ni ~ Pu Chin Sian Thang


url: =Thailand gam ah Refugee te Japan Kumpi in lakkik sawm - TUNGZANG NEWS\nThailand gam ah Refugee te Japan Kumpi in lakkik sawm\nKawlgam le Thailand gamgi Mae La Refugee Camp a om Kawl gammi gambelte abeisa kum 2,3 hun lai (2010 kum) akipan Japan Kumpi in asap banah amau ciangtanna zah mi cing nai lo ahih manin, Thailand gam a om Umpiem Refugee Camp le No Phu Refugee Camp mun nih pan asawt loin sap kik sawm cih Japan kumpi in pulakkhia ta cih kiza hi.\nTua Refugees Camp a om a tam zawte pen abeisa hun a Kawlgam galkapte bawlsiatna athuak Taungngo leh Nyaung lay Pin District sung a om Karen mite tam pen uh a, Kawlgam pan akhe ngiat uh ahi hi. Tua Karen galtai (Refugees)te sungah adiakdiak in numei leh naupang note guahzu-daikai lakah haksatna tampi thuakin khuasa in nungta uh hi.\nHih bangin Japan Kumpi in Kawlgam gambel (Refugees)te 2010 kum a kipan asap den uh pen mai March 31,2013 ciangin amau ciangtan hun bei ta ding ci hi. Abeisa kum 3 sungah kumkhat sungin mi 30 ta sam uh ahih manin, Kawlgam gambel mi vekpi 90 peuh mah lak beh lai dingin geelna nei uh ci hi. Tu laitak ciang ciang Mae La Refugee Camp pan in innkuan 9, a mimal in 45 te sam uh a, Japan gamah omna mun leh mual ding geelsak cih kiza hi. A hi zongin tukum 2012 ading Japan gam gambelh ding asiau (Applicants) innkuan nih/ ami mal phazah vekpi 10 khawng bek pha ci-in, BBC News te'n pulak uh hi. Tua hi-in Thailand Camp a om Zomite zong a mau tupna mun ciatah a manlang a tun mengmeng na dingun thungetna tawh phawk ciat ding hi hang.\nTranslated: Pa Kham Khan Suan(Tongsan Translator)\n3/30/2012 01:31:26 am\nCikciang lading uh ahia leh hoig mahmah ei guai!


url: =Christian Hymn te’ tangthu: Thupha Na Ngahsa Ngaihsun Pha In :: ZOMI DAILY\nposted on 30 March 2017 at 7:00 am UTC+9:30 Lomkholna: Article, Biakna, Hymn, Zamkhatkham\nHih la a aw a a phuakpa Edwin O. Excell bel gospel laphuak minthang khat mah ahi hi. America gam Stark County, Ohio ah December 13, 1851 ni-in suak hi. Kum 20 a phak ciangin lasakzia a hilh sia khat-in om khin hi. America gam buppi ah zin kawikawi-in lasak sinna sang phuan kawikawi hi. America gam khanglamah khakhanlawhna tampi a pian nadinga Pasian’ mizat Sam Jones tawh kum 20 val sung kithuah uh hi. Ama’ hun lai-in la makaih siampen khata kiciamteh ahi hi.\nLamal la-aw dawng 2,000 val a phuah bek tham lo-in labu 50 khenkhia laimawk a, Chicago ah music khetkhiatna company lian mahmah khat nei lai hi. 1921 kum, Louisville, Kentucky ah Gipsy Smith tawh cialpi a bawl laitak thakhat thu-in a cina a, kum 70 a pha hih laphuaksiampa in khawl hun nei lo a kisa ziahziah chorus sa mite tawh Pasian phatna la sa dingin van innpi hong zuatsan ta hi.\nPrevious: Numei khat damiah akitaih laitak kituakkha in kitumpah ziahziah ~ ZD\nNext: US, Texas ah mawtaw nih kimai phutkha, mi 12 si in 3 liam ~ ZD


url: =Rih bual pan tangko na\nMun tuamtuam a om u le naute teng aw, I om na ciat pan lungdambawl hun te nuam takin I zang thei tek hia.\nKei zong lungdambawl hun pen Tedim ah na mang thei ing.\n27 December 2013 ni in gullu vai a diangdiang pawlkhat le siamsin makai pawlkhat tawh Rih bual ah thathak lakna, nasepna sate et kikna, thanemna thahatnate ki sittelna, mailamkalsuanzia ding kikupna le mapanzia dinmun laknate et kikna na nei thei ung. Hih vai pen ei sung thu dan hi lel ahih manin groupmail ah khah loh ding dan in ka ngahsut hi napi media tuamtuamte in nak lunglut mahmah bilbel uh a, interview ong ki bawl ngekngek ahih manin lai ong gelh\nkik ka hi hi.\nDinmun etkikna le tangkona\nHih thathaklakna ah mi 12 kipha hi. Rih bual gei ah singkung lim nuai, lopa tungah tu in thu kikupna nasia takin na nei thei ung. Tua tungtawnin Zogam leisung sumpiang kempawlte dinmun etkikna le tangkona nam 3 na nei thei ung.\nI neihsa gamh ( innmun logam, mual le guam, singkunglo le leitung leinuai a om sum gilte) le khantohna ding nasepnate adingin a kisampi pen ahi thukhunpi ( upadi )te tualsuakmite nuntakzia siksan in leitung vannuai gam tuamtuamte paizia tawh kituakin ong piankhiat mengmeng nading. Tua bang thukhunpite hoihtakin a kizat theih mateng Zogam leisung sumpiang kempawlin thuman thutak lamah hih theihna bangbang\ntawh kiding vinven ding hi.\n1. I neihsa gamh ( mun le mual, mual le guam, singkunglo le leitung leinuai a om sum gilte) le gam khantohna ding nasepnate ah Zogam leisung sumpiang kempawl in thuman thutak a om theihna dingin thuman thutak adeih khempeuh tawh khut kilen in ma kipang khawm ding hi.\n2 “Leisung sumpiang tawhkhiatna nasepnate ah mipi theihtang ding thute theihsakna ding mapanna” ahi EITI ( Extractive Industry Transparency Initiative ) ah pawllut dingin kawlgam in a hanciamna pen lungdam in\ntha ka ngah mahmah uh hi.\n3. Gam khantohna ding cih thulu tawh Zogam sungah Gullu nickel project, Kaladan project a kipan project tuamtuamte khempeuh zong leitung vannuai in a santheih thukhunpite a om khit banah mipite in\ntua thukhunpite muantak suantak hi ci in a ngaihsut zawh hun ciang bekin project tuamtuamte kipan pan dingin lunggulhna kinei hi. hih bangin tangkona le dinmun pulakna na nei thei ung cih bangin tangko na na nei thei ung.\nSuang kizuak vai\nThu kizom lo khat in gen to leng tu laitak Gullu mual tunga suangte a tawi in kizuak ziahziah hi. Hih vai pen 13 Oct 2013 ni laikhah sungah kim takin gelh khin I hih manin a tuamin gelh kik nawn kei ni. Suangtum tawi khat a tawm pen 2500 pan 90,000 kim in kilei ta hi. Gullu nickel project vai tawh kisi khop mahmah I hih manin tua vai\ndeihbangin kigamtang zo lo hi.\nTua ban ah mualbul kim a om khuamite lokuan singpuak tang hi lel a, khuahun le singkung lopate nasia takin susia zo pak ken in teh cih thu tuamtuam ban ah a mapang zo ding kipawlna tuamtuam zong om khin cih khat tawh zong kingaihmuang lel hi.\nAhi zongin tu in tua suang kizuak vai pen mualbul kim a khuamite’ gamvakna ciang hi nawn loin sak le khang pan kikuan in tangzai takin kisem ta hi. Ahi zongin hih vai ah kician takin ma a pang ki om thei pak nailo ahih manin ei pawlpawl in hih zawh zahzah tawh thuhoih pen le a kilawm ding bangin na a kisep theihna dingin lunggulhna kinei hi.\nTua hi a hih vai ah a kilawm kituak ding bangin thu le la ong pai theihna ding mapanna kalkhat suanna dingin kawlgam media tuamtuamte ah tu ni a kipan na tangko kawikawi leuleu ung. Hih vai ah I ma pan zia\nding ngaihsutna le lampi hoihnonote kihilhsawn in ma pang khawm pha leuleu dih ni.\nTu kum sung tawntung akua maciat in ma I pankhopna hangin gullu nickel\nvai bek hilo, Paha mual vai, lennupa vai, thangdung vai le singgial\ntangdung,…,cihte akipan Zogam sunga project tuamtuamte ah ong kihai\nbawl nawn loin tu ciangciang a kinang toto zo suak ahi hi. I hih\ntheihna ciat tawh I hanciamnate khempeuh i biak Pa Pasian in ong\nthukimpih ahih manin I lung a dam mahmah hi.\nTu kum lungdambawl le kumthak ah Zomite in pawilianpite bawl in I\ngualnop mah bangin “ Etlawm mualkuam Zogam nuam” sunga mual le guam,\nsingkung lopa le nuntakna nei khempeuhte in zong lungdambawl le\nkumthak thuphate a san kim theihna dingin hanciam ciat ni.\nTedim ( 09 400511757 )


url: =British nupi khatin atanu kum 9 aphakdong anawipia :: ZOMI DAILY\nposted on 14 November 2018 at 8:12 am Lomkholna: Britain, News, Sawltak, World\nEngland gamsung aom British nupi khatin atanu pen kum 9 aphakdong anawipia ciliang hi. Naungek te sawtvei pipi nawipiak Breastfeeding pen hoihmahmah a, kum 9 aphakdong nawi apiakna hangin khatlekhat ki itna khangsak semsem cihi.\nTua nupi nupen amin Sharon Spink kici a, amahpen kum 50 aphakhinta ahihi. England, North Yorkshire, Elmet aom Sherburn vengsung ah ateeng hi a, ta 4 nei hi. Atanu aneupen Charlotte kici a, tua aneupennu kum 9 aphakdong anawi kapia hi ci’n genkhia hi.\nAtanu in “Nu nawiduh” “Mummy milk” ci’n anget nawnlohdong nawi apiakzelzel hi a, tuapen kum 9 aphakdong apiatoto cimawk hi. Tua nupinu in Daily Mail te tungah agenkhiatna ah Breastfeeding nawipiak pen ki itna kizopna kipsak semsem a, tuaban ah amahzong nawi apiangsak theiding Nutrients nektheih tuamtuam hangin cidam in anawitui zong hoihhi ci’n genkhia hi.\nLeitung cidamna lamsang avaihawm te ahi World Health Organisation te’nzong naungek tepen atawm penpen kha 6 dong anu nawizu piak hamtangding hanthawnden uhhi.\nKha 6 aphak khitciangin anu nawitui pen damdam in khiaptheih hi a, adang naungek te nektheih tuamtuam tawh helhkawmkawm in piaktohtohding hi. Tuabangin atawmpen kum 2 sungbang piaktoh suaksuakding hoihhi ci’n WHO te’nzong genkhia uhhi.\nTua nupinu in atanu nawipiak pen bangmah nawngkaina om asakloh hangin midang pawlkhat te’n gensia uh a, naubang bawlsiatna “Child abuse” namkhat hi ci’n amawhsakzong omleuleu hi. Sawltak #zomidaily\nPrevious: Pasal le Numei kua thupi zaw ~ Job Cinpi\nNext: Lupnasung hahsiangding kisawlna hangbektawh US tangvalno khatin api kaplum\n12.10.2014 Tuni leitung thuthang te


url: =Lungdam Bawl Theology (Christmas Theology) | Tongsan\nLungdam Bawl Theology (Christmas Theology)\nLST: Phil. 2:5-11 (By: Rev. Thang Khawm Pau (Director of CCA-Tedim)\nTukum 2020 Lungdam bawl pen kum dang tawh kibang loin, leitungbup ah a tuampi-in kibawl ding hi leh kilawm hi. Leitung bupah Christmas hun pen innkuan ki-muhkhop hun, pawlpi-in hun nuam pen khat a ii ngaihsut, letsong tuamtuam kipiak hun le u le nau, nu le pa kiangah mawtaw, vanleeng cihte tawh kihawh in khual kizin ziahziah hun ahi hi. Lungdambawl tawh kisam-in, bawl daan nam tuamtuam in kibawl a, pawl khat in zu le sa tawh bawl in, sumbukpi tampi-in, sumzuak sum leina hun in kizangh hi. Innte, saite a hoih theithei-in kizeem in, X’mas la tuamtuamte kihongin, a thu-in bel nopci mahmah bek lo-in, ii lungsim ii ngaihsutnate nidang tawh kibanglo-in, a tuam khat hong hi-a, khuahun mahmah zong hong vot in, vuukkia-in, ii kiim ii paam nakpi-in hong kilamdang hi.\nLungdam bawl hun pen, Lai Siangtho sung pan in, hoihtak en leeng, leitungin a theihloh le Christian tampi te-in zong Lungdambawl’ deihna tatak kitel mello-in, ii bawl hi. Hih Lungdam bawl Theology pan in, ‘Khenpi 5 pan in Pasian Mibanga, hong Pianna’ ii en ding hi. Lungdambawl hong piankhiatna pen Pasian takpi mibangin, hong pianga, Zeisu Khazih (100 ah 100 Pasian; 100 ah 100 Mihing) in hong piang hi. Hih pen Pasian’ thuthuuk pilna neite-in, ‘Kenosis theory’ci-uh a, ‘He emptied himself ‘ Amah le amah hong kihawmsak’ cihna ahi hi. Liberal upna a neite-in, ‘Khazih in Pasian ahihna beisak/hawmsak’ ci-uh hi. Hih munah Lai Siangtho hong hilhna bangin, Aman bangci bangin, hong kihawmsak hiam cih ii en ding hi. Pasian ahihna bek hilo, hi.\nI. A Sang pen Pasian ahihna Nusia (26-7a): Zeisu Khazih leitungah hong pai ma-in, Pa-Pasian tawh a kikim hi-a, Tapa-Pasian ahi hi. John 1: 1 ah A kipatcil in Thu a om hi. Thu in Pasian tawh a om khawm hi. Tua Thu in Pasian ahi hi. A kipatcil in Amah in Pasian tawh a om khawm hi. Mate 1:23 ah Zeisu min dingin Emmanuel kici ding hi, ci-in hong gen hi. A khiatna in,’ Eite tawh Pasian hong om khawm hi’ cihna ahi hi. John 8:58 ah Judah te-in, Zeisu tawh hong ki-maituah uh a, ‘Nang kum 50 zong a pha nailo khangno khat in Abiahang mungei na hiam? Ci-in dong ekh uh hi. Tua ciangin, Zeisu-in,’Abiahang a om ma-in, KEI ka om hi,’ ci-in dawng hi. Kalawte 1:15 ah ‘Tua tapa-in, a kimu thei lo Pasian’ lim le mel hi-a, a kipiangsak khempeuh lak pan a masa pen ahi hi,’ ci hi. Zeisu in Pasian tawh kikim ahihna a gen ciangin, Jewte-in za nuam mahmah lo ahih man in, thahsawm hi (John 5:16).\nPhil.2:6 ah Zeisu-in, ‘Pasian taktak hi na pi, Pasian tawh kikimna let tentan ding sawmlo!’ ci ngiat hi. Bang hanga, sawmlo? Amah mah pen Pasian na hi khin hi. Ahih hangin, Pa-Pasian in a geelnasa om bangin, mihingte hong tat/gup nadingin, mihing banga, hong pianloh a, hi theilo hi. Hih mun ah ii ngaihsut ding thupi mahmah khat om hi. Pasian in a lamdang mahmah in hong piang nuam leh hi thei lua-a, ahih hangin, Aman na khat peuhpeuh a sep ciangin, A bawlsa nate saang in, a khel a veet zaw in hih ngeilo hi. Tua hih leh Aman bang teng kihawmsak Sang pen hiam? cih ii en ding hi: 1. A thupitna nusia hi. Isa. 53 ah ‘Ama tungah hoihna khat beek om nawnlo hi’ ci hi. Amah kisat in ki vua-in, ki-cilphih in nakpi-in ki-bawlsia hi. Mel Gibson ii ‘The Passion of Christ,’ en ngeitek ding hi hang. Tua sung a, na muhna saangin, nasia zaw ding hi. Ama hauhna (van hauhna) nusia hi (2Cor. 8:9). 2. A ut banga, a gamtat theihna nusia hi.\nJohn 6:38 b ah,’ Kei hong sawl pa’ deihna a sem dingin vantung pan hong pai ka hi hi,’ ci hi. 3. Na khempeuh ahih theihna nusia hi. Singlamteh tung a kikhai laitak,’Vantungmi tulsawm sam thei’ na pii’n samlo hi (Matt.26:53). 4. A Pa tawh a ki-zopna nusia hi. Singlamteh tungah, nang le kei mawhna hong puaksak a, mawhnei hetlo pen leitung mite’ mawhna khempeuh Ama tung kisuan hi (2 Cor.5:21; 1Pet. 2:24). Bangzah in ii Topa Zeisu hong kiniamkhiat ahi hiam? Christmas Lungdambawl hong pianna pen Pasian Tapa, Zeisu Khazih Pasian ahihna nusia-in, leitungah kiniamkhiat bek thamloh in, sihna khempeuh lak pan a haksa pen sihna thuak in, nang le kei ading in, hong pai ahi hi.\nII. Sal (Sila)te´Dinmun ah Hong Om (2:7b): Pasian-Tapa takpi, mihing bangin, hong piang hi lo-in, dinmun niam penpen ahi, sila/sal dinmun ah hong om hi. Ama’ na kisepsak dingin, hong pai hi lo-in, Aman mi na sepsak dinga, hong pai ahi hi (Luke 22:27). A nuntakna na ngawn itsiiklo-in, a Pute tungah thuneihna a neilo, sila khat bangin hong om hi. Hih dinmun pen lungdam tak in Aman na saanga, A pa cih bangbang, A pa deihna om bangbang nial peuhmah lo-in, mang hi.\nIII. Mawh neite tawh Hong Kikhawl Hi (2:8): Mawhneite hong kitat nading, hong kigup nadingin, vantungmite in sem theilo uh hi.Pasian’ geelna ah thudang, lampi dang cih peuhmah om lo-in, a tapa it mahmah Zeisu Khazih khat simloh kuamah kizangh theilo hi. Banghanghiam cihleh, Zeisu pen 100% Pasian hi dinga, 100% mihing a hih bek kei leh, mihingte-in, vanglian Pasian’ lungsim, ngaihsutna kitel zo mahmah lo ding hi. Hih pen Pasian takpi mi banga, hong pianna’ a lamdanna, a tuampianna tatak ahi hi. V.8 a, ‘mihing mel pua’ cih pen ‘skimmer’ a pualamcihna, mophe in ‘a sung lam’ cihna ahi hi. Skimmer in ‘mi tawh kibang, mihing mel pua cihna ahi hi. Mihing bangin, pau, mihing bangin gamtang, 100 % mihing cihna hi. Kua mahin ii Topa Zeisu a et uh teh Pasian ahih lam thei ngiat lo uhi.\nMihing ahihna lam pan en leng: Nungak siangtho sung pan hong suak, sangam numei,pasal nei, a pa Joseph’ nasep huh, gilkial thei, heh thei, ihmutsuak thei. Mihingte bangin puan silh in, khedap bulh hi. Tua hi-a, a pualam pan kuamah in Pasian ahih lam theilo uh! Mi 5000 bang vaak, cina dam sak, misi thosak- hi phialta leh Pasian um theilo, mu theilo uh hi. A neu lai-in, a pa Joseph in lettama nasep tawh a innkuan vaak hi. Zeisu zong kum 30 a phaak dong, a pa huh hi. Banghanga ci thei ii hi hiam cih leh Jew pasal khat ahih naak leh a neu tuung pan in, a kivaak nadingin, khutsiamna khat teeiteei ki-sinsak in ki-pantah hi. Ahih hangin, kuamah in hih “Leitung a bawlpa, leitung a sung le a tunga, om na khempeuh a bawlpa ahih lam theilo uh hi. Hih zah tak a, vangliatna nusia-in, sila bangin mawhna tawh a dim, hih leitungah hong pai hi.\nIV. Ama Ading Sang, Midang a Khual zawpa Hi. (2:8): Getsimani huan sungah a thungetna ngaihsun leng, Ama’ deihna bang Pa-Pasian tungah pulaak masa hi. Ahih hangin, ‘Pa-aw, kei deihna bang Hilo-in, nang’ deihna bang hi ta hen,’ ci-in, Pa-Pasian’ deihna banga, a pianzawk nadingin, Pasian na masa sak hi. Khat veivei, ei zong thu i nget ciangin, Pasian’ deihna saangin, ei deihna banga, hong pian nading mah ii deih tantan zaw hi. Mihing’ deihna le Pasian’ deihna koi a hoihzaw tam? Nang le kei-in, ii mailam bangmah ii mukhol thei kei hi. Pasian’ deihna a ngakzote adingin, a piang pen a hoih pen mah hong ki zaw veve hi. A nung zui te’ khe silsak zah dingin, hong ki-niamkhiat hi. Hih ciang bek hi lo-in, a zumhuai penpen sihna tawh singlamteh tung dongah, ki-niamkhiat in hong pai ahi hi. ‘Khua tunga, a kikhai mi-in, Pasian’ hamsiat thuak ahi hi’ (Thuhilhkik, 21:23). Nang le kei in vantung gam ii tun theih nadingin, zumhuaina hong thuak in, Amah le Amah hong kinial in, mawhneite ong khual pa-in, Zeisu Khazih ahi hi.\nV. A Sang pen Munah a Kilamto Kumpipa (2:9-11): Zeisu Khazih in, Pa-Pasian’ deihna bang mangin, zumhuai tak in, singlamteh tungah a nuntakna hong pia hi. Hih sihna pen Pasian le mi hong ki-lemsak, hong gawmtuah ahi hi. Si ahih man in, han sungah ki ii-in, Ama gen bangin, ni thum ni-in, sihna zo-in hong thokik hi. v. 11 ah ’lei khempeuh in pulak ding,’ ci hi. Tua laitak in bel Pasian thu le Zeisu Khazih thu in leitungah guallel tawh kibang hi. Pasian umte, piangthakte cih khawng leitung mite-in za nuam mahmahlo-uh hi. Hai vai zong ki-samai hi. Ahih hangin, ni khat ni teeiteei ciangin, Zeisu Khazih hong paikik tatak dinga, tua ciangin, leitung mi khempeuh in mu-in, Zeisu in Topa hi tatak e! cih hong mu bek lo-in, hong tel mahmah dinguh hi.\nTua hi-a, 2020 kum Lungdambawl hun sungin, Covid lungno-in, leitungbuppi hong liinglawngsak phialta leh, Zeisu Khazih Honpa le Topa a, a saang mite adingin, lungmuanna ii nei gige hi. Hih lai asim khat peuhpeuh in, hong suak ding, Zeisu Khazih na lungsim sungah na suaksak nai hiam? Na suahsak nai kei leh, tu mahmah in, na lungsim sungah hong lut nadingin, upna tawh sam le cin, a um mite sungah, Amah hong lut ding ahi hi. A nuam Lungdambawl nang tung hong tungta hen. Amen.\nTangtatna pan Hontatna ah


url: =Khutmee tawh a kigenteh nupa ki-itna (Ring finger) :: ZOMI DAILY\nKhutmee tawh a kigenteh nupa ki-itna (Ring finger)\nposted on 15 August 2015 at 10:30 am Lomkholna: Article, SuanghDal\nMihingte in khut langnih ah khutmee nga tuak kinei hi. Tua khutmeete tungtawnin zong a kinial thei lo muh theih thumaan ki-it zia ding khat hong mu thei sak hi. Hih thu pen minam khempeuh ii ciin le zat hi-in a kinial thei lo thumaan (universal truth) khat ahi hi. Na khumeete a langnih tuakin zalto inla, kimat sak in. Tua khit ciangin na khutmeelaite gel kitalsik sak inla, a dangte pen Pasian bia ding danin zaltang sitset kik inla kimat sak in.\nTua bangin na hihna ah na khutpite gel pen nu le pa (parents) kici a, na meekawkte gel pen pianpih sanggamte kici a, na meezom (ring fingers) te gel pen nang le na zi (nupate) cihna hi a, na meeneute gel pen na tate ding kici hi. Na khutmeete tua bangin na koih khit ciangin na khutpite gel tang sak lecin hong tangdin-in hong kikhen khia thei ding uh hi. Tua khit ciangin na meekawkte gel tang sak lecin zong hong tang thei, hong kikhen thei ding uh hi. Ahi zongin na meezom (ring fingers) te gel pen hong kikhen khia thei mahmah lo ding hi. Na meeneu zong kikeek sak lecin a dangte mah bangin hong kikhen hong kikeek thei ding hi. Ahi zongin na meezom (ring fingers) te gel peuh mah hong kikhen khia thei mahmah lo ding hi.\nTua ahih manin ih meezom pen khutzungbuh bulhna in kizang hamtang hi. Khantawnin kikhen lo ding cih lahna tawh lawm kingaite in tua zungbuh a kipiak uh pen meezom ah bulh tektek ding uh hi. Tua pen kikhen thei lo cih lahna hi. Nupa pen tua banga a kikhen khia thei lo ding ahihna thu tawh kituakin meezom ah tua a kikhen thei lo itna lahna in zungbuh kibulh hi. Tua pen ciaptehna khat hi. Nu le pa le sanggamte tawh kikhenkhia in zi le pasal kinei thei cihna pen khutpite meekawkte hong kikhenkhiat theihna in hong lak ahi hi. Ahi zongin nupa ki-itna ah a kitengsate kikhen-a nu le pa nungsang, u le nau zuan kik thei lo ding cihna thu a lahna hangin ih khutzungbuh bulhna meezom (ring finger) te gel kikhen kikaak khia thei mahmah lo hi.\nTate ahi a, sanggamte ahi zongin it lo ding cihna hi lo-in tate, sanggamte sangin nupa ki-itna nupa kithuhualna ih liatsak theih zawk ding zong kimu thei hi, cihnopna hi. Ih tate tawh kikhen khia thei ding cihna hi. Tua lahna-in, meezomte gel a kimat bikbek laitakin ih meeneute gel kaak rehang kikaak kikhen khia thei hi. Ih tate in zi le pasal hong neihsan thei ding cihna hi a, ahi zongin nupa te gel kikhen thei tuan lo ding hi cih thu pen hih muh theih khutmee tawh gentehna tungtawnin hong kihilh ahi hi. Zozaang ka khua vuah khatvei, Lasiam Pu Thang Za Khan a tate khat si hi. Nitak khat thu ong gengen a, a tawpna ah amah le amah bangci-in ong kihehnem hiam cih leh “A paisate a pai hi ta mai henla, ei a nu le a pa cian lai buang ih hihteh, cidam peuh leh Pasian in hong pia pia lai lel ding hi” ci hi. Ahi lo ding a bat hangin a thuman a gen ahi hi.\nNu le pa nusia in, zi le ta kinei thei a, tate in zong nu le pa hong nusia in zi le ta hong neihsan toto ding uh ahi hi. Nu le pa nusia in zi le ta neihna pen thupha hi zaw hi. Na tapate na tanute inn tuan mo khak in om zo loin, kikhen thei ngei mahmah kei lehang a dahhuai zaw ahi hi. Ahi zongin nupate kinusia thei lo uh hi. Kinusia leh a kikhen hi a, kikhenna ah kinuam lo hi. Tua nupa kikhenna thu pen leitungah thuhamsa pen le a dahhuai pen thu ahi hi. Mo khakna le inn tuanna pen khantohna ahi hi. Lungdam ding hi zaw hi. Mi pawlkhat hau mahmah a, khak ding tanu tapa a nei lo om hi. Hau mahmah napi-in a tapate a tanute a khawng khia zo mahmah lo zong ki-om thei veve hi. Tua mah bangin zawng mahmah napi-in a tanu a tapate a khawng khia ziahziah zong kitam mahmah veve hi. Topa’ thupha ih cih pen kikhenna pan kipumkhatna ah leaving to cleaving ahi hi. (Nupa thu ah).\nPrevious: Zolai simbu tawh kisai ~ Ngin Khan Khual\nWhite House pan theihhuai leh US thutuamtuam (July 30)\nNumei no’ kahna awging ~ David Tuang\nSingapore meileng Station sungah muanmawhhuai van kimu ahih manin kikhakcip\nMalaysia palik mi 4 te’n damiah taihin RM20,000 laksak ahih manin ki mankikpah\nPasian’ thupa piak Zomi te ~ B. Muan Ngaihte


url: =Written by ZNC-Info Department Sunday, 16 January 2011 16:47 Kitelna Lut Partite Hanthotna,Kawlgam Vai Thuthang\n1) Kitelna Lut Partite in Paliman Ah Galkapte 25% Vai Gen Huai\n2008 Nagis Gam Thukhunpi sung ah Galkapte in kitelna lut kullo in Paliman ah 25 % satan ngah ding cih tawh kisai Zomi National Congress in aki sang zolo cih pen siangtak in akigen khin hi. Kitelna alut partyte in Paliman ah gam khantohna ding thukhun tuamtuam aki khung theihna dingin gelna tampi nei cih kiza hi.\nRead more Add comment (0) Hits: 2261\nSunday, 19 December 2010 22:54 Hong Pulakte Leh Aki Pulak Nailo Zomi\nLeitung gam mun khat peuhpeuh ah, makai leh mipi tha tawh aki vaihawm biakna lam ahi zong, leitung thu aa kipawlna khatpeuh ahi zongin, tua kipawlna-in ama lawh ding aa kilawm a gah om bangbang a lawh ding pen lampi maan ahi hi. A gah cihtak ciangin, sepna ii a gah om aa, seplohna ii gah zong om hi. Hamphatna, thupha, minphatna, pahtawina ahi zongin, hamsiatna, mindaina, vangkiamna ahi zongin ahi bangbang leh a om bangbang pen sepna, seplohna ii a gah vive ahi hi. Mipi tawh ki vaihawm cihmah bangin, tua a mipi-in a gah om bangbang a lawhding pen a lampi maan hi.\nSunday, 19 December 2010 22:49 Siandeih Zainem SIANDEIH ZAINEM II series thak Tangkona\nZomite khanlawhna ding in ahunhun in Zomi laphukte hongzang toto a tu in zong David Kham tungtawn a kingah khia SIANDEIH ZAINEM.2 < Thangvan Ngaihno @ Jesus > series hong kihawmkhia ta ding ahih manin kuama ciat in tha nong piak ding uh leh asung a late tung tawn in Topa aw i ngaih kim ciat nang in kong zasak uh hi.\nLast Updated ( Tuesday, 18 January 2011 01:34 ) Sunday, 19 December 2010 22:44 CCJ - CALENDAR HONG KIBAWL DING\nTunung deuh a i neih Cope Centennial Jubilee pawipi tawh kisai phawkna leh muntuam tuama om Zomi te in ih hihtheihna mun ciat pan i mapan khopnate lahna-in; "2011 CCJ Calendar" cih minvawhin quality neitak khat a kibawl laitak ahi hi.\nMyanmar 2010 elected MP from Chin State and Kalemyo\n2010 Myanmar Election (tedim pan a zo teng)\nZogam saklam ah 2010 candidate ding teng\ninvitation for Khuado , London\n« Start Prev 1 2 3 4 5 6 7 8 9 10 Next End »\tPage 7 of 42\tWe have 17 guests online\tTamvei Kisim Penpen


url: =Zomi & Zogam Development (Part One). A Gelh - Joshua Thang, Th.M - Laibu Saal\nHome > Thuluui/Articles > Zomi & Zogam Development (Part One). A Gelh - Joshua Thang, Th.M\nZomi & Zogam Development (Part One). A Gelh - Joshua Thang, Th.M\nZomi & Zogam Development\nA Gelh - Joshua Thang, Th.M\nZomi & Zogam khantohna ding:\n1. Bridge to Bridge Roads\n2. Tedim Area Ring Road\n3. Tedim Road\nIntroduction: Zomi & Zogam khantohna ding tawh kisai mikimin deihciat ding leh deihsak ciat dingin ih ki lamen hi. Pasian leh hong uk kumpite in zong khantohna ding vaihawmin ma laden hi. Ih kisapte pen eimau khua aiding bek ngaihsutna tawh kingen hi. Budget tampi ih ngahnop hangin mi tampi hamphatpih ding akizom diudeu lampite, ahihkeileh vaipuakte ngetna lamsang ah ngaihsutna saupi kisam cih phawkciat ding ahihi.\nDemocracy hunpi sungah lutkhin ta ihihmanin lungsim tawng ah pua venvan nawnlo-in suakta takin lungsim ngaihsutnate sunkhiat hun hong tungta a, Hlutdaw palaite-in tuate hong gensakna dingin Gambup $umpi pan khasum tampi tak kipiata cih theiciat hi hang.\nGam sungah kumsialin lampi bawlna dingin Sum tampi kizeek den a, World Bank inzong Asian Highway bawlna dingin panpihna tampi mah a piak pen mikimin theiciat hihang. Myanmar Company tampi-in Zogam lampi zikna maban hong laktheih lungdamhuai sa in lungdam hang a, atatakin Zogam aa om Company tengin a septheihding uh hilel mawk hi. Gamkhantohna tawh kisai thupi khat ah gamsung aa om mipite sum ngahna leh a sumngahte uh tua gamsung mah ah zeekkikna tungah tampi na kinga citciat a, Zogam leh Zomite neihsa Company tampi omkhin ahihmanin tuabangte-in nasep thupi tampi ngah henla, a sumngahte uh Zogam sung mah ah hong zeekkhia kik hileh khantohna hipah hi.\n1. Bridge to Bridge Roads:\nZomi & Zogam khantohtheihna dingin kikawmna lampi thupi masa pen hi. Eimau ciatin zong kikawmna lampi akisapziate a phulkhakim dingin kong lamen hi. AD.2000 kum pan Zogam sungah Gospel pai kawikawi khat ka hihmanin khua tampi ah khe tawh ka pai a, Cycle hun hong tunciangin lampi kisapna thupi semsem tawh kibang kasa hi. 2014 Tedim GZA II khitciang Census madeuhin Tuithang Lei tawnin ZBCM Mission Director Sia Suan Khen Kap tawh Gawsing dong Cycle zangin ka pai uh-a, Mualnuam ah kilekkik in Laitui ah tua pan Mansuang Lei tawn in 11:30PM in Tedim ka tungkik uhi. Lampi om hizen leh Lunmual paisuak vatna ding thukin message om a, ahizongin lampi haksatna tawh kipaipah theilo hi. Banghanghiam cihleh Tuithang lei panin Laitui lei kizopna lampi aomnailoh mahbangin, Laitui lei panin Kaptel lei ah paiphei ziau theihna ding lampi om ngeilo, kigeel ngei nailo lai zen hi. Hih bangin Zogam kikawmna omleh a hunlapin kipai thei ding cih ka tuahkhak thu in pilna hong guan ahihi. Nopna-dahna vaikin khatpeuhah lampi thupi diak tawh kibang sese hi.\n2. Tedim Area Ring Road:\nZomi & Zogam Development Part One, Step 1 a'dingin a thupi masa khat in Tedim Area Ring Road kisapna kikumkhawm masa dih ni. Tedim pen Zomibup Khuapi ahihna GZA II, Tedim ah 2014 in kipulak zihziah hi. Tu-in Gamsung Kumpi makaite, NGO, INGO'te hitaleh, Minam, Gam, Biakna Makaite hitaleng khantohna ding bangteng ihgeelkhin takpi uh hiam, …? Geelna thupi masa aa, tua geelnate Kumpi tungah akingeen thei ding teng pen Hluttaw khawng ah nget ding pawl omding a, pawlkhat pen NGO leh INGO tawh kop in sepzawh ding pawl om maithei tak hi. Zomi leh Zogam khantohna ding deih takpi, adeihsak takpite-in Tedim Area Ring Road vai thupi ngaihsut ding ahi hi. Sum lametna bek tawh a kineihkhem makaite in hih bang pawl thupi salo mah leh Zomi & Zogam khantohna ding adeihsak takpi Makai hong pianglai ding pawl in "Sep-le-bawl, Tup-le-ngiim sungah hong hel masa ciat tek ta un."\n1. High Schools Level: Collge om nailo! Ih Tedim khuapi sung bang ah High School 2 bek ompan a, Sangnaupangte ahihleh khuasung bek pan hilo-in khual-le-tual mun tuamtuam pan Sang kikah khawm ciat ahihi. Nu-le-pa in Boarder ah a koihzawhlohte pen amau-le-amau hanciam tawmna tawh Sangkah Sangnaupangte in Khuapi sungah Inn hawm tam mahmah taleh Innsaap ding muzolo, Innsaap mumah leh saap zolo cih phawk leng, tuabang naupangte hong khuasuahna ding, khuakiim bulphuh nuam naupangte a'dingin ngaihsutna, malakna thak ikisam hi. Amau septheih ding pen huan nasep khawng hi. Ih khuapi kiim tengah tui tampi om a, mehlei bawl, gankhawi kawm in sangkah thei ding uhi.\n2. Students: College bang omleh Zosuan Sangnaupang haksate pawlin amau' zontawm nasep ciat tawh sangkah theihna ding ngaihsut kul hi. Tate deih bangbang na leisakzo phial zongin amau' hanciam tawm nasep khat peuh tawh malakna aneihtheih ding uh thupi simgige zel hi. Gam khangtote bangin naikaal sial a sumthalawhna om nailo himahleh khuakiim bulphuh kawmin septheih ding tampi omkha maithei ding hi. Gtn: Ak, Vatot, Ngasa, Ui, Vok, Keel, Bawng, Furniture Works ... etc. Mehteh-mehgah limci ciingthei bek le'ng neek-le-dawn phatuam in sumzonna hoih hi a, Nu-le-Pa in hih lampi tawn in hong khansuah uhi.\n3. Thanuamna in vaang: Mihing thanuamte in nasem nuamin nasep ding zong zong uhi. Nupi pawlkhat in atate nasep nop gige lam phawklo hiam, hehpihlua hiam ahihkeileh kiphasak sim hiam cihteng tawh a tate a thadahsak nupi tampi tak omthei hi. Na tate a thanuam kimlai na thadahsuah lohna dingin a sepnop nasepte sepsak ding ahihi. Ka muhngei naupang pawlkhat pen Mehlei ciin kawmin sangkah uhi. Thanuam ahihmanun nasem kawm thei, semman lel uhi. Laisim ding kipelh saklo in nasem, a kisapte uh tuabang sumngahna tawh leizo uhi. Tuhun ciangin eimau ciinsa mehteh, mehgah neek ahoih pen hun ahihi. Tedim khuakiim ah tuabang thanuam khangnote adingin mun hoih tampi omlai hi. Zogam khualam naupangte aw hanciamin hong pai un.\n4. Khuapi ih suahnop takpi leh khuakee tampi nei masa takpi ni. Tedim Khuapi in DC ngah ding cih thuging hong omciangin mipite lungsim pen "Van aa khai bang!" liangin ki nuamlua mahmah kawmkaal ah DC hong kipiakloh kikciangin ki khasia mahmah leuleu ngeiliangzen hi. Tua tawh kisai mipi deihna a omhangin septheihna nei pen mimal 2 leh thum khawng hilel mawk hi. Kee neihsawm masa ni.\nBaalpi mah bangin kee tampi neih ding akisam masa khat ahihi. Bangbang hitaseleh DC tawh kituak ding khop, DC Zumpi phuhloh phamawhzah dingin hong kipuah mawk leh lampi, lamlian, lamneu, kongzingte, zunbukte …etc, tungtawnin mailam ah Zogam makaite in hong dong niloh nawnloliangin DC hong piaknop zungzung ding khop ahihding makai thak pawlin hanciam khawmin DC hong geelciat ta un.\n5. Tedim Ring Road Projects: Zomi & Zogam khantohna dingin naseptheihna Budget Sumpi pen Kumpi khut sungah aom mahbangin Mipite khutsungah zong omta hi. Khua kiim hausate leh Khuakiim mipite in kipawlkhopna hong nei masa un la, tua dungzui-in Tedim Area Ring Road deihna thusuak ding khop in thuging hong omsak un. Tua bangin lungsim deihna pen Gam makaite kiangah pulaksiam lehang Hluttaw sung khawngah Development Budget kihawm hun, maipha ngahna hanghiam, banghiam, Pasian Thupha hamphatna tawh Development Project khat peuh vatuak kha geih lehang thakhat in Ring Road Project hoih mahmah khat neipak ziau in khangto khawm pak ding hang aa, Tedim khua sungah teenzawh kuul sese nawnlo-in na Inn mai ah Motor in van na deih bangbang hong puaktheipah ding, na painopna mun ah hong dawnziauziau hun hong tungthei ding aive!\n1. Sangnaupangte Bus in hong dawn pahpah ding a, tua Bus pen Town Bus ciding maw, City Bus ci ding cihkhawng hi ding hi.\n1. Kikawmna ol mahmah peuhleh ki-it, ki-ngaihna khang ding hi.\n1. Kimuhna tungtawnin kizopna, kizopna tungtawnin kimuhna ol zawdeuh ding a, kipi-kiteenna zong baihlam tuam pah ding hi.\n1. Septheih ding leh sep ding hong tam mahmah lel ding hi.\n1. Sumzondan zong lem mahmah ding a, Biakna lam ah zong khantohna tampi ompha mahmah pah ding hi. Ahangbel Biakna lam Zum kici khempeuh Tedim ah kiphut kim ta hi.\n1. Tulaitak Tedim Khuapi sung sangin khuakiim aa mun-awngte taanzau singsengin a ut-huaizaw mun nopcizaw tampi omlai hi. Lampi kihong hileh lamdungte khua hong suakthei pah ding a, Zogam mun tuamtuam pan in Tedim kizuan mahmahin Khuapi a suak semsem na di'n Inn hong kibehlap ziahziah pah ding hi.\nTheihding: Ring Road Projects nasep a kisep kei buangleh hibang khantohna lam-en kei zaw ni. Ih khua lampi ciat bek thupi ih sak laiteng pen khuadangte tawh kizopna omlo in a picing khantohna cihbang hong omlo ding, om baihlo ding hi. Ki thadah suah kei ni. "Kei leh Pasian" kizopna phazo! aci vatvat pawl bang kei zaw ni.\n1. Tedim Road: Tedim khua aa teeng pawlkhat in Tedim Road tawh kisai a ngaihsun man khollo kitam mahleh Pasian in England Kumpi zangh in hong piak Political Road Map ahihlamtak ka phawk khia hi. Ahangbel Lamka ka omsungin Inn & Sai thupi tampi pen Zomi Sanggamte banah namdang sumhaute-in a neihhangun amau address gelhna ka muh ciangin a lampi min a gelhna uh ah Tedim Road cih kigelh tampi om mawk hi. Thamlo-in Google Earth pan Lamka zongleng Tedim Road kimu masa hi.\n1. Tedim cih min pen Pasian in Thupha a piak min khat na hi gige mawk hi. Tua manin Zomibup Khuapi ding pen Tedim a kithukim sak hikha ding hi. Pasian telhawm siam dan lamdang mahmah a, theihkimzawh ding hilo hi.\n1. Tedim gam sungah na teengkei phial zongin Tedim Road dungzuilo-in Lampi anopzaw kibawl nailo a, atatakin WWII lampi buang dingin limtak a kipuahphazo nailo lampi hilai mawk hi. Galpi nihna hunlai khawng aa, gamdang galkap hong kuan a damlaite lak khawngah hong paikikzo khawng om hizenleh hong khasiat mai liang ding uhi. Khantohna ding pen lampi kisam masa pen hi. Makaipite in ih Zogam lampite bangciang tungta cihkhawng records a hong bawlzelzel ding leh meter roads hong vaihawm mengmeng dingin lamen dih ni. Amau zong meet lawh veve tek in ciai!\n1. Lam hongte hizaw dih ni: Tuni in Zogambup khantohna dingin Vision ih neizo naikei phial zongin ih mipihte teenna vangkhua a suahtakna ding leh Tedim pen Zogam sungah khua thupi mahmah khat a suahna dingin nasep hoih sem ciat ni. Hih lampi hoih a khaktante hikha peuhmah kei ni.\n4. Village to Village Ring Roads:\nZogam khua kisatziate ih-etciangin mualkawm, Guamkawm teng beel in kiteeng masa ngei ahihmanin khua taanzau sing- seng tamlo-in kikawmna lampite haksathei mahmah hi. Ahizongin khangthak hun ah lampi thak zondaan kalthak suan hunta hi. Tuabang siamna nei, mailam saupi khualna tawh khuadangte nawk-in lampi zongthei, budget ngetsiamte maban ah mavanna thak omding hi. Zogam Lambupa Pu Vum Nang, ZRDP malakna tawh khua kizopna lampite kizom diudeu-in hong kibawlciangin khualzinna mazangin hun tomno sungin ih tunnopna mun kitai vingveng thei a, pahtak huai mahmah hi. Ama' mai aa Zogam lambu masapa Pu Kham Za Kap hanciamna tawh khua tampi mahin apheideuhin lampi kitawn a, "Zogam Tualsuak Lambute zahtakna ih pia hi."\nThu ngaihsuntheite leh hihtheihna tuamtuam aneite-in Tualsuak Rambo te bangin Zogam sung ah khantohna a-omna dingin malakna thak nei-a, ih ngaihsutnate sepkhiatna tawh laksiampah in mapangkhawm thei leng, khua-kiim kikawmnate kizomsuak in ih khangto baih ding hi. NGO & INGO tawh kikop siam sawm ni.\n1. Mual-le-guam, lui tampi kigawm tawh Pasian in Zogam hong lamkhopna pen ngimna tampi nei ding cih ka um hi. Banghang hiam cih leh Zogam luituite siang kilkel, ciim sitset in mualdawn suangkawm khawng pan hong phulkhiat sak ahihmanin Tui Tanky bawlloh in zong Hydro power bawltheihna dingkhop in tuitha hatpha mahmah a, ph7 tuisiangtho vive hilailai tazen hi. Khuapi ki-eeng nawnlo zah ding dinmun ki manawh ta hi.\n1. Water Bank ahihkeileh Dam: Mualkuam khaktan in tuikholna cihbang mailam ah bawlzo hilai lehang, Tuitha tawh 24 hours Electricity ngah bek-lo-in tua sung pan Ngasa namcin, Kaikuang namcin, … kingah ding hi.\n1. Meiset Hoih neizo khin peuh leng, … sepnop leh septheih ding pen tampi thei ding ihihman in mi tampi kisam ding hang a, thatang koi ci ngah ding cih ngaihsutna khang ding a, robot na leng akizat hun hong tung ding hi. Zogam sung aa khangnote zong gamdang pai sangin private nasep nei in private company nasep ding vive, a thupi ngaihsut hun tung ding hi.\n1. Company Electricity: Tulaitak aa Zalui meiset ciacia pen mimal in neizo, bawlzo ding ahihmanun amau deih bangin asepnop peuh uh amau company meitha ciat tawh sem ziauziau ding uhi. Tua hun ciangin Meisum / Electric Bill apiak niloh sangun Private Hydro Power bawl ding ahihmanun gundung mualkuam tengah company tampi omzihziah ding hi.\n1. Pilna nei khangthakte in nopsa ding: Tu ciangciang pen gamdang paizote bek a hauzo dingin ngaihsunkha ihihmanin amau bek mah a hausa hihang. Leitung khuahun kihekzia dungzui-in hunkhat ciangin gamdang aa om unaute pen Zogam ah hong ciah kik ding uh a, pilna siamna asinte uh zatkik theih hun hong omding hi. Tua hi-a, Mikang lai/pau sinzom ciat ni.\n1. River Bank Hydro Power neizo takpi le'ng tulaitak ih zakkhak ngei nailoh company tampi hong lut ding a, pilna tampi ih ngah ni ciangin Gundung kuam pen mi tampi teentheihna mun hoih suakpak ziau ding hi.\n1. Lampi hoih mahmah ding ahihmanin kikawmna manlang mahmah ta ding a, septheih, bawltheih ding tampi ih theih semsem hun hong tuntak ciangin a beisa aa hun ih mawkzatkhak hun hoih tampite pen paammaihsa lua in a khuisa niloh leh a kap bang ih omkha phial ding hi. Khangthakte in pau manlo liangin nasep hahkat mahmah ding uh a, kikhangto semsem ding hi.\n1. Hun: Hun thupi mahmah icih pen second khat zong aki lakik thei hilo a, mi khat tawh ih kimuh ciangin ih hun hoih bangzah hiam khat a piakhia ihihmanin lungdamna meel atheinailote in hun thupina atelciangun mi tampi a kap ding uhi. Pasian hong piak Zogam Mualkuam leh guundungte ih zatsiam HUN ciangin tulaitak ih dinmun zah 75% in kikhangto ding hi.\n1. 24hrs Electricity: Meitha hoih tak kingah ding ahihmanin Inn tampi kilam ding a, teennophuai kisa pakziau ding ahihmanin Inn khang hathat ding hi. Meitha tawh an kihuan ziahziah in tui kinopzat mahmah ding hi.\n1. Khua hun: Tedim ah phalbi khuavot sungin Kalaymyo lam azuansuk pawl omzel a, gundung pen khuahun nop ihsakna mun hoih hong suak ding ahihmanin khua hun siim dingin mi tampi guundung kipai ding hi. Meilum kaai ahihmanin "ci-puakkham" omlo a, nuam kisa hithiat ding hi.\n1. Dam/Tuikhollna lianpi omleh ngakawi tawh ngasa siah nuam khempeuh kiphal ding ahihmanin Resort, Picnic paina mun thupi khat suak ding a, tua dungzui in neek-le-dawn zuakna sai tampi zong om ding ahihmanin sumzonna mun suakziau ding hi. Inn-le-lo tawh kiteeng pahthei ding hi.\n1. Tuipeek kisinna Sangpi: Zomite pen Tuipek nuampipi a, tuipehna ding mun leh tuipeh siamna kihilhna atamlohmanin tuipeek theilo kitamlua hi. Hun khat ciangin guundung ah Tuipeh kisinna Sang hong om ding a, Letmat piatheite in hong makaih ding uhi. Tua hunciangin Zomite pen koikoi Gam ah ih tungzong tuipek siam lak ah kihelthei ziau ding hi hang. Tui hatna leh tui hatlohna mun ah Tuipehdaan, … Tui tawh kisai Pilna sin dingin March-May pen guundung Tuipeh sinna Sang ih kah thei ta ding hi.\n1. Teek zang/Vialcian: Tuciangciang guundung ah a teengsuak kinken zo pen Tedim leh Tonzang gamgi aa Teekzang leh Vialcian khua bek ahih hang, hunkhat ciangin guundung khempeuh pen Inn mun asuah hun om ding a, pawlkhat in Dolsing leh Singkung manpha tampi ciing ding uhi.\n1. Sang Hoih: Gam sung aki khantohna dungzui-in sang hoih ngah ding ahihmanun Inn kibehlap mahmah hun hong tung ding hi. Tuabangin Inn tampi aphak hunciangin Primary Schools, Middle Schools, High School abanban in kipia ding ahihmanin kumpi nasem tampi teengsuak ding uh a, kumpi Zum leh Sang Inn tampi om ding ahihmanin minamcin teeng khawm in Inn khangkhang ding hi.\n1. Amau gam ciat guun dung ah teengnuam ding: Mipawl khat in amau gamsung puah ding ngaihsun pan ding uh a, Gtn: Tedim leh Tonzang bang guundung ah kituhteh in, amau gamsung aa om gundung ciat Lei-le-Lei kizopna lampite om diudeu leh kizopna ol mahmah ta ding ahihmanin khantohna manlaang mahmah pah ding hi. (Tampaya pum khat Ks.100!)\n1. Kipi-kiteenna: Kikawmna ol leh nungakpi, tangvalpi tawmtuam ding a, meigongte'n zong koppih zonna lam ah baihlam deuh in, Inn tuan dingte adi'n zong baihlam pah ding hi. Kimuhna tam leh ki-itna khang a, ki-itna pan kiteenna piang in Inn khang hi.\n1. "R" = Radio nei thuthak thei: Zolai sinbu sungah Sangmangpa J.H.Cope & H. Gin En Cin maban zom in hunthak ah "R = Radio nei thuthak thei!" ci-in akisinzawh kum 100 bang cing ta himahleh Radio ih neizo naikei hi. Radio nei icihte in amau awsuah ngiat tawh thugen thei, thuzasak thei uhi. Kideidanna omlo in Radio Station a neizote pen Radio nei takpite ahi uhi. Atatak in Bochoh Aung San in Burma Independent lak ding hanciam a, British kumpi in Independent a piak noploh ciang, London pan kileh kik a, Burma proper leh Frontier Area thukimna letmatthuhna na ngen niloh hi. Mualtung gam makaipite letmat thuhna adeihna tawh England gam, London khuapi pan hong ciah kik hi-a, Unoin of Burma lamna dingin "Mualtung gam & Zaang gam hamphatna kikim in vaihawm khawm ni" acih ngeu-ngeu ciangin Pinlong Agrrement na bawlkhawm thei pan uhi. Tua zawh ciangbekin Independent akingahzo pan ahihna, Chin Hills pan Pu Thawng Za Khup, Pu Hlur Mung, Pu Kio Mang … in letmat thuh ahihna, Bochoh Aung San leh Pu Vum Khua Hau kikhawl den ahihna thu kicing na omlai hi. Tuni ciang dong Pu Thawn Za Khup representatives gamkuam mipite in amau awsuah tawh Radio nei ngei nailo, phalna zong omlo cih thu hangin thungaihsuntheite in R=Radio nei thuthak thei! pen Zogam khangthak momnote, Siamsinte, Makai thak, MP te maban ding hi.\n1. Thumuhna kisampha: Abeisa hun aa kumpi uliante hong pai ciangin lampi puahna ding, lei puahna ding, sang inn lam na ding, … etc … akingen hi a, minam level in ih zatkhop ding athupi Radio Station cihbang pawl kingen ngeilo, nget theih dingin zong kituatlo hikha ding hi. Ahizongin Democracy gam akici peuhmah in Radio Station leh TV Channel pen Minam Aksi ciaptehna anei khempeuh in aneithei ngeina ahihi. AD.2010 pan Democracy ki-ukna a zangh gam ihih ma pek in zong National Flag ah Aksi 14 kinei ngeikhin a, tua Aksi 14 lak ah 1 ihi gige hi. Tua ahihmanin hong kipiak, hong kipiakloh athupi masa hilo-in nget hamtang ding akisam mahmah Minam level in a thupi pawl na om gige hi. A ngen ngei nailo ihihleh … hunkhat ciangin amau hong ngen ngeilo hi,... hong cihsan laidep ding uhi. Hih pen etsakna hi a, hihzah aa thupi tampi nget ding kimlai ih nget ngei mahmah loh tampi omlai maithei ding ahihmanin Zogam makaipite in thumuhna tangzaipi tawh hong makaih un. Hlutdaw sungah i kihelzawh den ding leh thumuhna saupi neih ding ahihi.\n1. Thutheihtelna: Mi khat peuh in gam makai asepnop takpi leh abeisa hun- gam tangthute leh tu laitak gamsung dinmunte atheihtel masak kul a, tuakhitciangin mailam ah koici bangin mipite thapia thei ding, kalsuanpih ding, amau' kisap bangteng, … septheih ding bang teng, NGO leh INGO saptheih ding bang teng, Hlutdaw sungah nget ding leh ngetsak ding pawl khentel sitset theihna leh a hunlap in thuphawk theihna kisampha hi. Tuabang thuphawktheihna dingin lawm muanhuai leh lawm hoih kisam hi. Mipite lam pan zong makaite hong makaihziate ih telpih ding kisampha hi.\n1. Khantohna: Development Hih ih thulupi tawh kisai kikum suak leng, gtn: FM Radio bang deih in aki hanciam saan laitak hi a, phalna kingahzo nai mahmahlo cih thuging omlai hi. Ei lam pan zong gam-le-nam adingin a muanhuai minam ihihzia ih gentheih ding leh gam makaite in hongtheihtel ding kisampha hi. Muanna aom masiah, bangmah akipia ngamlo mah hi-a, thu khat a, tulai khangthak makai pawl khat in minam level in a muanhuai leh a thupi minam ihihzia a theihcianlo, ki-ukna lam a leenkha makai omthei ding hi. Union of Burma ahuu, akeem, acing minam muanhuai khat in ngah ding kilawmte angahzawhna dingin backup laigelh tampi aomciang khamtung, mualtungmite dinmun hong kitelpih ciang bek in ih thusunte alutzo ding, hong kipia nuam ding ahihi. Khangthak makai tampi in Burma/Myanmar adingin Zomite mapannate, khua-ul, sisan, luangkhaam aa nasepnate atheih ciangun, ih deihngetnate hong kitelsiampih in hong kipia ding ahihi. Hih bang ih dinmunte thei gige in hong kikhaktan teitei ahihleh mailam ah khangthakte in ngaihsun pha in mapankhopna tawh lahkhiat theih kul hi. Federal, Federal cih kammal ciang bek hilo in practical ih suahsakna ding, lampi maan tawnin abanbanin kalsuan toto leng mipite deihna thupi sim in kalsuan takpi leng, "Khantohna tawh a mainawt Zogam" ih mu ding hi.\n1. Radio & Television Private Services ih kisap takpi ahihna: Democracy lampi maan tawh mipite ih kalsuan theihciang bekin tulai hun aa, Radio & Television Private Services hong kipia nuamlote, a semnuamte in semkhalo, akin masalote lah kisemsem sak, hibang, …etc ihcih hun hong bei ding a, Gam-le-Nam kikhualna takpi tawh suakta takin nasep theih hun hong tun mengmeng na dingin thungetna leh nasep hanciamna namcin tawh mapang khawm dingin ih kihanthawn phapha hi. Banghanghiam cihleh Zogam mualkuam icih pen lampite haksatna hangin thukizakna haksa a, phone, internet, e-mail, facebook, … cihbang zangkim zolo ihihman, vai thupite ah thukin adingin thukizaksakna ding athupi pen Radio leh TV mah in mun angah ding akisam mahmah thu ahihi. A cithei zawdeuh unaute in MR, MRTV, Skynet, Tata, DTH, … atuamtuam tawh Myanmar News, World News ngah ahihmanun Local Radio & TV Station athupiziate kin masak in nei nawnlo lel uhi. I theihloh kal in khuazing hi.\nTuni Zomi & Zogam khantohna dingin Local Radio & TV Channel tawh kalsuanzo photphot leng, gamsung khua gamlapi ah ih omzongin thukizakna baihlam takpi ding a, khantohna akibangin i neikhawm ding hi.\nKhangthak Makaite in Gam sung khantohna dingin Radio & TV thupi ngaihsut in hong neizo hen la, Hlutdaw sungah ih thusun dingte lutzo masa leh gam sung budget tawh ahizongin, NGO/INGO pan huhna tawh ahizongin akisemkhia thei pan ding hi-a, DVB zong tua bang mah hi. Ute-naute aw, Pute, Pite aw, Nute, Pate aw, Gam Makaite aw, …\nTu Ni ading bek ngaihsun nawnlo in, Eimau' kungtung adingbek,\nEimau' Innkuan ading bek ngaihsun nawnlo-in kalsuan kisin ta ni.\nA Bucing Khantohna ah bangci khantoh theih ding cih ngaihsun ciat ni.\nTua hileh Mihing hong bawl Topa Pasian lungdam in ih KHANGTO ding hi.\nConclusion: Zomi & Zogam Development deih in khangto nuamlua ihihmanin eimau' munsan ciat ah hong sukha geihgeih aomleh kimaai sak ciat ding hong ngen masa ing.\nKuamah kawktuam in kimawhsaknopna hilo, kigensiatnopna tawh kigelh hilo hi. $umhau Zomi tampi takin Kalaymyo, Yangon, Mandalay leh gamdangte ah sumngahna hoih tampi vaneithei uh-a, lungdamhuai mahmah hi. Gentehna: Zingsang khat sialsial in Bazaar paiman zong ci-ngamkhang ee, naupangte adingin Moh leh naupang deihtheih tuamtuam aleisakna uh Zogam ah akizeek hibek leh zong tua $um teng kilehkawikawi in gam sung sumzeekna, sumngahna, bank balance, sumpi, sumkholna tamsak ding thu hi. Pasian in thupha hong piaksak leh khantohna tampi a semkhiazo suakthei ding dinmun hi. Ahizongin tua $um khempeuh pen lawmte gam leitang tungah kizeek miahmiah den ahihmanin Yangon Mandalay Kalaymyo pen Kha 4 hal bang bekin pai lehang na khangto manzel aive, tua pen eimau' aa tengmah a kizekzekciangin a khangto kicithei veve lel hi.\nTua hi a, Zomi & Zogam khantohna ding adeihsakte in Zogam ah Sum nong zeek ciangun Zogam khantohna ding a semsem na hih gige lamtak uh kiphawk in na hoih sepsawm ciat leng, ih Zogam khangto tuam tuam mahmah ding hi. Company a semtheite, mipil, misaim a samtheite in Zogam khantohna dingin mipil, misiamte sapsawm ciat ni.\nZogam & Zomite khantohtheihna ding Pilna, Siamna aneite in hazalo, iik-siiklo-in nasep hoih a sem dingin hong ciah mengmeng ta un. Zogam Thak lamkhawm nuam hang. Pasian in hong thukimpih leh Israel gam nuam asuahthei, sehnel gam pen mun nopci tak suahtheihna ding pilna a pia Topa Pasian in ih Zogam zong thupha hong piakik ding hi. Tua pen Zomi khempeuh leh Zomi & Zogam a it, a khual khempeuh tungah kinga sak hi.\nEite in Zogam Nuam, Etlawm Mualkuam ih mu nuam takpi uh hiam?\n(Dawnna pen eimau ciat lungsim sungtawng pan kidawng ciat ni.)\nZomi & Zogam khantohna dingin eimau septheih bang ciat, nasep hanciam ni.\nMipi sepkhop ding a omsialin a semkha masa ding kituh sawm ciat dih ni.\nPasian in a thanuamte panpih a, sepsuakzawhna ding thaguan in a zawh pih hi.\n"Zomi & Zogam khantohna ding nasep akigeelsialin khutzep in ka enkei ding hi."\nTheihsakna: Article reference cihbang omlo hi. Banghanghiam cihleh khualzinna tungtawn, thungaihsutna tungtawn leh phutkhak haksatna experiences tungtawn in kong gelhkhiat hi-a, midang khat peuh idea aki laksak loh ban ah, kuama laibu enkak in akigelh hilo ahihmanin laisim mipite in reference ih deih leh phalna kong piathei hi, ahizongin reference anuai aa bangin na gelhsak hamtang ciat un:\n* Joshua Thang, Th.M ZOMI & ZOGAM DEVELOPMENT pp.1-7, January 12, 2015, Tedim Post\n*Zomi & Zogam Development by: Joshua Thang, Th.M "Zomi Research & Media" May Day, 2015\nOnline pan na etnop hun ciangin a nuai aa link ah enkikthei ni ciai, Lungdam ei.\nA Gelh - Joshua Thang, Th.M in Zomi eLibrary / Laibusaal ading in Phalna ahong piak ahi hi.\nST KepLian <stkeplian@gmail.com>,\ncin suan <suantefamily@netzero.net>,\nCarey Suante <careysuante@gmail.com>,\ndate: Sat, May 21, 2016 at 7:14 PM\nsubject: Zomi & Zogam Development Part One\nItem Reviewed: Zomi & Zogam Development (Part One). A Gelh - Joshua Thang, Th.M Description: Rating: 5 Reviewed By: Cinpu Zomi


url: =ZAM Thupuak :: 21 February 2016 :: ZOMI DAILY\nposted on 20 February 2016 at 2:40 pm Lomkholna: News, Newsletter, Refugee, ZAM, Zomi\nUNHCR-CDU Meeting pan Fraud Case vai zaksak kikna :: 18 February 2016 (Thursday) ni in UNHCR zumpi ah CDU makaihna tawh Community makai te ki muhkhopna Meeting kinei a, adiak in RSC pan Ms. Rajni in Fraud Case vaitawh kisai mipi theihhuai thu tampi genkhia hi. Fraud Case pen nam 4 in khen uh hi:\nIdentity Fraud: Case or taangthu kibang\nFamily Composition: Innkuan mi phazah a maan a gen lohna,\nAge Fraud: Kum phazah a khiam a khan cihte\nBribery Fraud: Sumlehpaai tawh midangte Card ngahna cih te ahihi.\nA tunga Fraud Case teng tawh kizui in 2014 kum akipan thukanna kibawl a, tuciangciang mi 5500 kimu khia hi. Amau khemna tungtawn in daan kipia hi. Pawlkhat kha 3, 6, 9 cih bangin daan piak hun sung kibangsak lo hi. Case honkhat US na tungkhin ahih manin hong kilehkik ding a kingak hi in maban kizom thei nai lo hi. Pawl khat RST pan a kimu pah zong om a, tuate RSC tungto nai lo ahihmanin maban kizom thei nai lo hi. Fraud Case tawh gam thumna tung khinte ahileh mailam ah Citizen/Passport ngetna ah haksatna tuamtuam om thei kha ding hi. RSC tawh kisai khempeuh pen US kumpi thukhenna bek mah kingak lai hi. Tu ciangciang a hoih dingin lametna kinei hi. Fraud Case dinga upmawhna tawh daan kipia te hun ciangtan a khen khit naak leh Commuinty zum panin Email tawh ahi a Laikhak tawh ahizongin UN zum hongzasak hamtang un.\nUN Card tuh tampi kibawl a hihman in tulaitak Card tuh a om nawn lohna dingin Card Renew or Card thak ngah peuhmah Biometric System tawh Card kibawlsak ta hi. Biometric System tawh Card a kibawl ciangin khutme sawm teng mai kimeek sakin, tuabek thamlo mit zong Scan sakta uhhi. Hih tawh kisai pawlkhat in lamdangsa in lungnuam lo thei uh hi. Lungnop ding hizaw hi. Bang hang hiam cileh midangin nang Card tawh a kibang Card maanlo hong bawlsak thei nawnlo ding cihna hi a, mailamah buaina tampi tawh na kipelhna ding hizaw hi. Min kibangte min maan tawh a ngah hon khat om khin a, min a kilaihsak nailo zong honkhat mah om hi. Min akilaih lohna ahang pen UN min tawh Bank Card bawlte leh Nausuak lai sunga min omsa tawh akipelh lo ding deihna hang hipi pen hi. UN zumpi sung ciaptehna ah ahihleh min kibangte min maan tawh kilaihsak, ki ciaptehsak khin hi.\nLungdam pihna ~ Sia Hau Suan Khai\nZAM zumpi ah Sia Hau Suan Khai in kum 6 val Zomi te phattuamna ding in itna leh lainatna tawh na asep khit ciangin Pasian geelsa om bangin Malaysia sanga nopzaw ahi Zomi te khuapi Tulsa, USA lam zuanin 16 February 11PM hunin hong lensan hi. Malaysia ah a om sung ama tangthu a tom in suut suk dih ni.\n10 October 2009 kum in Malaysia leitang hong siik in Zomi te zumpi ZAM ah hunbit in palai hong sem pah hi. June 2010-August 2013 sung Secretary sem in, 2013 kum a kipan a len dong President hong semto suak hi. President a sep hun sungin Malaysia a Refugee Community om khempeuh lakpan ih Zomi kipawlna ZAM pen UNHCR maipha a ngah pen Best Community-Based Organization Award 2014 hong ngah pih hi. Tua banah UN tawh Meeting neih nate ah a kahkim pen Certificate of Recognition for Full Attendance pahtawina zong hong ngahpih hi. Tua bek hi lo in Zomi naupangte sangkahna ZEC ah siapi a sep hunsung mah in Outstanding Contribution to Learning Centers Award hong ngah leuleu hi. A zomah UN agencies, Government agencies leh NGO te tawh Roundtable Workshop neihna ah Panelist khat dingin atuam vilvel a sapna hong ngah sawnsawn hi. Hih teng hangin Sia Khai in ZAM ah a sep sungin UNHCR leh NGO te maiah Zomi te vang hong pia mahmah hi. Pasian tung leh amah tungah Zomi te kilungdam mahmah hi.\nTua bek hi lo in Zomi nasep neilo tampi nasep zonsak hi. Cina luna huhna kisamte van in zato leh sikhante ah paipih in huh kawikawi hi. Zomi Idol, Zolia & Zotaang, Zomi Cup cihte ah zong mun hong la in Zomi khangnote hong pantah hi. Kum 6 sung ZAM palai a sepna sungah meltheih leh kizoppih Ulian tampi nei ahihmanin vai thupi tampi kihawmin nalian tampi kisem thei hi.\nIh muan mahmah leh ih it mahmah Sia Khai in kum 6 sung sinsen Zomi te hong pattahna hangin ama tungah lungdamna lianpi ih pulaak hi. A tuntunna ah Pasian in na ompih tawntung hen la, thupha pia in Zomi te ading na lianpi asem zomtoto zoding in mazan daupaina leh cidamna hong piaksak ta hen.\nZolai Siangtho RM50\nZYA Tin Jubilee Magazine RM50\nZogam, Zomi tangthu RM20\nZomi DVD/VCD tuamtaum 1 teh RM10\nZOMI CUP 2016 NUAMTAK KIZO :: Zomi Cup 2016 February 8-13 kikal ni 6 sung kimawlna noptak in kizo thei hi. Tukum Team/Khua 25 kipha in puai 74 pha hi. February 8 ni zingsang nai 10:30 in honpawi nasiatak in kibawl in Rev. Dr. JM Ngul Khan Pau te nupa leh Dr. Hau Za Cin (ZIS President, LZI Secretary) te nupa hong kihel thei uh hi. Dr. Hau Za Cin in kimawl khempeuh kiciamna hong makaih khit ciangin Rev. Dr. Ngul Khan Pau in kimawl khangnote thapiakna hong neih sak hi. Zomi Cup 2016 zawh theihna dingin, ma hong panpih khua (25) makai, kimawlna makai khempeuh tungah lungdam mahmah hi. Sum le pai, thatang vaihawm haksak nate puazo, thuakzo bekthamlo in, thu leh la a ki vaihawm bangbang zuih zawhna nei na hih manun mai lamah zong hih dan lungsim hoihte kep tawntung ding thupi mahmah hi. Na hanciamna uh, na supna baina uh, na sepkhop theihna te, na thuakzawhna uh, lungdam zia nazat siamna uh leh na angtanpih siamna te hangun a kibawl mimal khempeuh tungah lungdam mahmah hi.\nKa khuapih tuipih vaihawmna ci-in Malaysia sung pan hita leh gam tuamtuam pan hita leh sumtang mahmah tawh tha apia sanggam khempeuh tungah zong lungdam mahmah hi. Zomi Cup 2016 a kipat a tawp dong zingsang khua vakma pan sun nisa sung khuamui dong hamciam tak a hong seppih ZAM palai khempeuh tung leh Pa Dai Za Kam (Pangsak) tungah lungdam mahmah hi. Zomi Cup 2016 sung tawntung sun nisa nuai ah video record hong neih sak bek thamlo in zanteh tua teng mah hong edit sak pah a leitung bup Zomi te et theih ding a hong khah khiat sak Zomi Daily Media leh man hong zaihsak Tg. Khampu tungah zong lungdam mahmah hi. Kilawmtatna kimawl ahih mah bangin siamna bek kidemna hilo, thumanna leh dikna kidemna zong ahi hi. Hih hunsung ki lungkim lohna, ki pau khialhna a om leh khua khat le khua khat lungsim sungah kikoihlo in Zomi Cup 2016 zawh tawh siangkhawm sakin beisak ni. Zomi Nam Ni pahtawina ih bawl ahih mah bangin Zomi Nam Ni ciangin nong kihelkim na dingun kong zawn lai uh hi.\nPuankhui set kikawm thei :: Puankhui set kawm nuam na om uh leh ZAM zumpi ah ki dong thei hi. Kizopna ding : Cii Cing 0111 2828 482\nNa omna (address) a maanin pia in :: Zato paina, zum khat peuhpeuh paina ah na omna hong kidot ciangin na omna mun address mah pia pah lel in. Na om ngeilohnapi na lawmte inn, kipawlna zum, biakinn cihte na piak leh nang adingin buaihuai zaw bek thamlo in supna hong tungzaw ding hi.\nKidawm ciat ni! :: Tusung teng Malaysia mun khempeuh phialah mat leh hen omden ahih manin Zomi te ih hawhna ih ciahna ah kidawm in pilvang ciat ni. UN Card nei tawh neilo tawh man uh ahih manin a kisam lua ahih kei naak leh vaak loh theih kisin ni.\nPalik te’n sum zonna’n hong nei :: Malaysia gamsung mun tuamtuam ah operasi leh lamkhakna om kawikawi in adiakdiak in, Kota Raya, Pasar Seni, Pudu, Pudu Plaza, Bangsa, Kota Damansara, China Town, Genting Klang, Setapak, Mid Valley, SS2 cih tengah palikte tam mahmah hi. Vak ding leh zong tua munte pelh sawm ni. Sum na piakpiak zawh kei ding a leh vak kei zaw in bang hang hiam cih leh palik te’n sum zon na’n hong nei uh hi.\nPrevious: Suahtakna koi ah om hiam? ~ Hau Za Cin\nNext: Cimphawng ki puahkawm, ZomiDaily simkawm in #4


url: =Gul Thu - Zomi Adventist Innkuan\nTopa in Moses kiangah,”Gul gupha tawh a kibang sumngo gul khat bawl in la, khuam khat tungah khai in. Gul tuk mi peuhmah in tua gul a et ciangin hing ding hi.” a ci hi. Tua ciangin Moses in sumngo gul khat bawl a khuam khat tungah a khai hi. Gul in mi khatpeuh a tuk leh amah in tua sumngo gul enin hing pah hi.\nHihzah hong itna, ken lamdanglua sa ingh. One day at a time… cih la hoih, zaknop, la manpha te a tulthei ngeilo ding a ka ngaihsut den khat hi.\nNum. 21:5. Mite in Pasian leh Moses gensia uh a, ‘Bang hangin sehnel gamah a si dingin Egypt panin kote hong paikhiatpih to na hi hiam? An leh tui omlo a, bangmah a manlo hih an ka hih uh hi’ a ci uh hi. An nek cimtak a, a phunphun na omngei uh hiam? Gua aw, nang’ sungah kei’ ka om a, kei’ sungah nang na om hi, cih khawng bel zangei tham ingh. Khuttum in panggui dawntuah khawng zong bel mukha ngei tham hing.\nApiapa Pasian lawm bawllo in, gal bawlmawk uh hi. Pasian sawltak makaipa ii leadership gensia-in ong phunsan uh hi. Tualian mahin Israel refugees camp pen snake camp ong suak hi. Munci tengah gul bebek phumuaimuai in gulgupha ten mite ong tulum uh hi. Na tutna ah gul ong pai in, na lupciang na puanza kawmah gul ong kidok hiauhiau leh naci zekin na um hiam? Taikhiading in gul thatnuamin ciangkhut la dingin kithawi laitak na ciangkhut ah gul na kiviallai leh bang na ci om tam?Gul in na khetul ong tu lai leh?…….gending tamsi….Topa in mite lakah gulgupha te khah a, ci mawk hi.\nTualeh tua gulte Pasian khah mah ahi hiam? Kikum ni. Numbers 20 ciangah gul omlo a, 21 ciangbek ah gul ompan maw? he..he… Tua gamlak vakna sehnel gamah gul akici khat zong omlo mah hiam? Pasian in mundangpan a asawl hiam? National Geographics TV channel sungah sehnel gamah gulbeng te ong kilak pahpah hi. Gulbek thamlo, gulci, scorpion, cih te tamlua kisa. Pasian khah hiam, Pasian phal hiam?\nPasian khah hi, laisiangtho Gamlak vakna 21:6 sungah ki at hi. Mite in Pasian leh Moses gensia in ong phunsan uh ciangin hitakmaw ci-in Pasian in gulgupha khah a, mite tu lum hi.\nThuhilh kikna 8:15. Egypt gam panin note a hong paikhiatpih a lian a lauhuai sehnel gamah gul gunei leh mom-ai lak….\nhihte i sim ciangin kum 40 dektak tuate lakah khatvei zong gul in tu ngeilo scorpion ten kuingeilo, a phunhat uh teh Pasian in gulte tukding a phal hi cih lamin lazaw leng, Pasian in avantungmite bangzah takin makaihsak, kemsak, khoisak hiam cih imuthei hi. Mihonpite gul hangin ong buailua mahmah uh hi. Mihonpite Moses kiangah ong pai-in, Topa leh nang hong gensia in kampau kha ka hih manun khial mahmah ungh ci-in ong thumtak uh teh Moses in Pasian kiangah thumsak hi. Ikim ipam ah zinling, huihpi nung, pingpei kipei inn le lo susia, guahtamlua tui khang khuapi te tum, gamkang van a tungsun ni bang tangzolo phial, kawmkal ah eite zong Pasian vantungmi ten ong cing ong kem den uh ahih manin thusia lasia kawmkal ah a suakta vive ihi hi. Pasian tungah nisimin lungdam kohhuai mahmah hi.\nPasian in zong Moses kiangah,”Gul gupha tawh a kibang sumngo gul khat bawl in la, khuam khat tungah khai in. Gul in a tukmi peuhmah in tua gul a et ciagin hing ding hi,” a ci hi. Milim bawl in cizen leh!!!An le tui tawh kisai kuamah ong phunngam nawnlo uh hiam, phunkik leuleu uh cih kigelh nawnlo hi. Tua khita kipan Jordan gun dong gul omnawnlo cilo hi. Lam apai laitakun kuan tua gul pua ahi zen tam? Thukham singkuang lah Levite minamte bek puaktheih hi a, giahphual asatuh ciangin koiah song bangin a phut uh diam? Biakbuk sungah phut uh hi, lah, cikei mate. Biakbuk sungah phutleh lah gul tuk mikhempeuh in mutheilo zel ding a, khosang penpen ah phut uh hiding hi. Tua khit a kipan (bang khit himawk ding hiam) gul gupha in vialh mah tuk mah ong nei nangnang hi. Tuama pen gul omlo hilo, gul in tu ngeilo uh hizen hi. akem acing ten kemzo cingzo sa ingh. Neulai kelpi khat leh a no nih nangawn cinlah mahmah kasak hi. Kel vaibel ong zomdahmai ning. Vantunggam tunglo ding ganhing hi. Tuu te bek tungding hi.\nMi atulum ekek gulgupha te ka ngaihsut ciangin Dawi, Satan dingin tuat ingh. Gul khawiten zong agu neite sang agu neilote mah khawi zaw uh hi. Gul i\nSee also REMNANT CHURCH\npianzia leuleu, tawkikpai theilo uh hi. Backgear neilo hi. Maipaithei bek zen uh hi. A khete zong a vunnuai a lii/lip sungah omin alii te hanga tawkikpai theilo hi ding hi. Gulgupha mah bangin Dawimangpa zong akiphatsakna lii hang tawh vantung pan hitaleh, Eden huan pan hitaleh khialhna pan tawkik theilo hi. Khat leuleu ah gul in mitkhu neilo hiam, a mitkhuvun tomlua hiam, ihmu taleh amit gau gega den hi. Tuabang mihing na mungei uh hiam? Dawi\nte zong tuabang mahin mitsit hun nei ngeilo, kua khemtheiding ka hiam ci-in, pangpang thapai uh hi.\nGul thu i gen ciangin Zeisu’ limla Gul gennuam zaw ihi a, Zeisu zong thukhat agennak leh, a tawkik theilo Gul mah ahi hi. Khensatna aneih leh khek themthum cih zanglo hi. Tua ahih manin na khempeuh ah Zeisu mah muan ding, belh ding ahi hi. Amah kikhel ngeilo hi.\nIsraelte gulgupha neiten ong tukuh teh si dingin ong kisansan uh hi. Pasian’ tung leh Moses tungah khial kisa uh hi. Moses in palai na semin Pasian\ntungah thumsak hi. Pasian in hehpihin damna zatui pia hi. Tua damna zatui singkhuam tunga kikhai sumngo Gul, damna angahnuam peuh in en ding limtak en ding hiziau hi. En a damna ong ngah uh ciangin phunphun gensiatsiat vengpah hi. Tua sanlian mah hi, ih Topa in ong deihdeihna mun. Akua mapeuh Tanglai gulpi tuklupsa, a siding vive ihi hi. Moses in singkhuam tungah Sumngo Gul a khaimah bangin tua gulgupha ahi i mawhna khialhna hangin sihna pan nuntakna ih ngahtheihna dingin i Topa Zeisu singkhuam tungah kikhai upna tawh ento gige ding ahi hi. Pasian in eite lakpan gul gu pha neite bengkhia lo hi. Ahi zongin gulgu lehna dingin zatui hoih, zatui manpha ahi Zeisu Sisan ong pia hi.\nPasian leh Moses na lungsim sung gamlak vakna ah phunsansan, gensiasia in na omngei uh hiam. Israel mite bangin khialhna pulak mengmeng kei leh i gamtatna khempeuh ah nawhkhiat zawhloh sinkhiat zawhloh dingin gulte ong vak hiauhiau leh nawngkai in kibuai mahmah kha ding hi.\nZeisu en ni, manpiak ding hizenzen lo hi. A khawnkhong hi. Tua hi leh buaina bei ding hi.\nZeisu in Keimah in Suangpi ka hi hi, Humpinelkai ka hi hi, Lenggui ka hi hi, Abram’ khaicitang seed of Abram ka hi hi,…singkhuam tuangah kikhai Gulpi hikeng a ci hiam?\nNang Khine <tunpi95@yahoo.com> in ZomiSDA group sung ah a at hi aa hoihsa ka hih manin ka blogsung ah ama at dan lian laimal khat zong laihlo in kong guang hi. U Nang Khine tung ah lungdam.\nNa Tun Nopna Mun Tel In\nPrev post New Technology Used in Major Evangelism Campaign in Tanzania\nNext post Canadian Church Transforms Homes and Lives Through Acts of Kindness